open-index/open-wikipedia-markdown huggingface dataset:
ബ

മലയാള അക്ഷരമാലയിലെ ഇരുപത്തിമൂന്നാമത്തെ വ്യഞ്ജനാക്ഷരമാണ് **ബ**.  

മലയാളവ്യാകരണമനുസരിച്ച് വ്യഞ്ജനങ്ങളെ വർഗീകരിക്കുന്നതിൽ, 'പ'വർഗത്തിലെ മൃദുവാണ് ബ.  ചുണ്ടുകൾ തമ്മിൽ സ്പർശിച്ച് ഉച്ഛാസവായുവിനെ തടഞ്ഞുനിർത്തിക്കൊണ്ട് ഉച്ചരിക്കപ്പെടുന്ന വ്യഞ്ജനമായതിനാൽ സ്വനവിജ്ഞാനപ്രകാരം നാദിയും ഓഷ്ഠ്യവുമായ സ്പർശവ്യഞ്ജനമാണിത്.

## സിദ്ധാർഥങ്ങൾ
### മലയാളത്തിൽ

### സംസ്കൃതത്തിൽ
'ബ' എന്ന അക്ഷരത്തിന് സംസ്കൃതത്തിൽ വരുണൻ, സമുദ്രം, ജലം, ഉറവിടം, പോക്ക്, ക്ഷൗരം, സൂചിപ്പിക്കൽ തുടങ്ങിയ അർഥങ്ങളുണ്ട് .

## ഇവകൂടി കാണുക
* മലയാള അക്ഷരമാല
ശ

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **ശ**. 

സംസ്കൃതത്തിലും, ഹിന്ദി, ബംഗാളി തുടങ്ങിയ ഉത്തരഭാരതീയ ഭാഷകളിലും കന്നഡ, തെലുങ്ക്, തുളു തുടങ്ങിയ ദ്രാവിഡഭാഷകളിലും ഈ അക്ഷരമുണ്ട്.  എന്നാൽ തമിഴിൽ ഈ അക്ഷരമില്ല.  മലയാളത്തിൽ 'ശ'കാരത്തിന് മറ്റു വ്യഞ്ജനങ്ങളിൽ നിന്നു വ്യതിരിക്തമായ ഉച്ചാരണമുണ്ട്.  എന്നാൽ, ചില ഉത്തരഭാരതീയ ഭാഷകളിൽ ഇതിന്റെ ഉച്ചാരണം 'ഷ'യുടേതിന് തുല്യമായി മാറിയിട്ടുണ്ട്.  ആധുനിക സ്വനവിജ്ഞാനപ്രകാരം താലവ്യവും നാദരഹിതവുമായ ഒരു ഘർഷവ്യഞ്ജനമാണിത്.

## സിദ്ധാർഥങ്ങൾ
### സംസ്കൃതത്തിൽ
*  പുല്ലിംഗരൂപത്തിൽ ശിവൻ, നാശകൻ എന്ന അർഥങ്ങൾ
*  നപുംസകലിംഗരൂപത്തിൽ ആയുധം, അതിര്, ധർമം, സുഖം തുടങ്ങിയ അർഥങ്ങൾ.

## ഇവകൂടി കാണുക
* മലയാള അക്ഷരമാല
സ

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **സ**.  അക്ഷരമാലയിൽ ഊഷ്മാക്കൾ എന്ന വിഭാഗത്തിൽ ഉൾപ്പെടുന്ന ഒരക്ഷരമാണിത്. 

**സ** എന്ന വാക്കും ചില നാമങ്ങളുടെ തുടക്കത്തിൽ ചേർക്കുമ്പോൾ **ഉള്ളത്,കൂടെ, നല്ലത്** എന്നീ അർഥങ്ങൾ ലഭിക്കാറുണ്ട്.

## സിദ്ധാർഥങ്ങൾ
## മലയാളത്തിൽ
മലയാളവാക്കുകളിൽ സ എന്ന അക്ഷരം പദാരംഭത്തിൽ വരുമ്പോൾ 'സഹ' അഥവാ 'കൂടെ' എന്ന അർഥം സിദ്ധിക്കുന്നു.
:ഉദാഹരണങ്ങൾ:
::സഖേദം - ഖേദത്തോടുകൂടി
::സാഭിമാനം - അഭിമാനത്തോടുകൂടി
കുടുബം എന്നതിനൊപ്പം സകുടുംബം എന്നാക്കിയാൽ കുടുബത്തോടെ എന്നർഥം വരും. വിനയം, സന്തോഷം, തുടങ്ങിയ വാക്കുകൾ സവിനയം, സസന്തോഷം എന്നാക്കുമ്പോൾ വിനയത്തോടെ . നല്ല സന്തോഷത്തോടെ എന്നോ എന്നർഥം ലഭിക്കും. കർമ്മം - സകർമ്മം, മൂലം-സമൂലം, വർണ്ണൻ- സവർണ്ണൻ, ജാതി-സജാതി എന്നിങ്ങനെയും പ്രയോഗങ്ങൾ കാണാം.

## സംസ്കൃതത്തിൽ

## ഇവകൂടി കാണുക
* മലയാള അക്ഷരമാല
ഹ

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **ഹ**.  അക്ഷരമാലയിൽ ഊഷ്മാക്കൾ എന്ന വിഭാഗത്തിൽ ഉൾപ്പെടുന്ന ഒരക്ഷരമാണിത്. 

പരമ്പരാഗത സ്വനവിജ്ഞാനപ്രകാരം  കണ്ഠ്യമായി ഗണിക്കുന്നുവെങ്കിലും, അധുനിക സ്വനവിജ്ഞാനപ്രകാരം മൃദുതാലവ്യ ഉച്ചാരണത്തോടുകൂടിയ നാദരഹിതമായ ഘർഷവ്യഞ്ജനമാണിത്.

## ഇവകൂടി കാണുക
* മലയാള അക്ഷരമാല
ള

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **ള**.  മലയാള അക്ഷരമാലയിൽ 'ദ്രാവിഡമധ്യമം' എന്ന വിഭാഗത്തിലാണ് 'ള'കാരം ഉൾപ്പെടുത്തിയിരിക്കുന്നത്.

സംസ്കൃതത്തെ സംബന്ധിച്ച് പറയുമ്പോൾ, വൈദികസംസ്കൃതത്തിൽ നിലനിന്നിരുന്നതും ലൗകികസംസ്കൃതത്തിൽ പ്രചാരലുപ്തമായതുമായ ഒരക്ഷരമാണ് ള. ലൗകികസംസ്കൃതത്തിലെ 'ല'കാരത്തിന്റെ സ്ഥാനത്ത് പലപദങ്ങളിലും മലയാളത്തിൽ 'ള'കാരം വരുന്നു. ഹിന്ദി ഉൾപ്പെടെയുള്ള മിക്ക ആര്യഭാഷകളിൽനിന്നും 'ള'കാരം നഷ്ടപ്പെട്ടെങ്കിലും മറാഠിയിൽ 'ള'കാരം പ്രചാരത്തിലുണ്ട്.  ആധുനിക സ്വനവിജ്ഞാനമനുസരിച്ച് നാദിയായ ഒരു മൂർധന്യപാർശ്വികവ്യഞ്ജനമാണിത്.

## ഇവകൂടി കാണുക
* മലയാള അക്ഷരമാല
ഴ

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **ഴ**.  അക്ഷരമാലയിൽ 'ദ്രാവിഡമധ്യമം' എന്ന വിഭാഗത്തിലാണ് 'ഴ'കാരം ഉൾപ്പെടുത്തിയിരിക്കുന്നത്.  

സംസ്കൃതത്തിലോ, ഉത്തരഭാരതീയ ഭാഷകളിലോ, മറ്റു മിക്ക ലോകഭാഷകളിലൊന്നുംതന്നെയോ ഇല്ലാത്ത 'ഴ'കാരം, ദ്രാവിഡഭാഷകളുടെ സവിശേഷതയായി കണക്കാക്കപ്പെടുന്നു.  മലയാള അക്ഷരമാലയിലെ 'ഴ'കാരത്തിന്റെ സാന്നിദ്ധ്യം, മലയാളഭാഷയുടെ ദ്രാവിഡത്തനിമയ്ക്ക് തെളിവാണ്.  മറ്റ് ദ്രാവിഡഭാഷകളിലും ഈ സ്വരം ഉണ്ടെങ്കിലും അത് ശുദ്ധരൂപത്തിൽ ഇപ്പോഴും ഉച്ചരിക്കപ്പെടുന്നത് മലയാളത്തിൽ മാത്രമാണ്.  വിരളമായി തമിഴിലും 'ഴ'കാരം ശുദ്ധരൂപത്തിൽ ഉച്ചരിക്കപ്പെടുന്നുണ്ട്.

ഴ-കാരം തെലുങ്ക് ഭാഷയിൽ വിഷ്ണുകുണ്ടികാരുടെയും പൂർവചാലൂക്യരുടെയും ലിഖിതങ്ങളിലും കന്നഡഭാഷയിൽ രാഷ്ട്രകൂടരുടെ ലിഖിതങ്ങലിലും ഒരേ രൂപത്തിൽ കാണുന്നു. അതിനുശേഷം ഈ രണ്ടു ദ്രാവിഡഭാഷകളിലും ഇത് ലുപ്തപ്രചാരമായി. ഈ രണ്ട് ഭാഷകൾക്കും  പൊതുവായ രൂപത്തിലുണ്ടായിരുന്ന ഈ അക്ഷരത്തിന്റെ മുൻലിപികളെപ്പറ്റി യാതൊരു തെളിവുമില്ല. മലയാളത്തിലും തമിഴിലും ഉള്ള ഴ-കാരത്തിന്റെ ലിപികളുടെ ആരംഭത്തിലുള്ള രൂപം തമിഴ്ഗുഹാബ്രാഹ്മിയിൽത്തന്നെ ബി.സി. മൂന്നാം ശതകത്തിലും രണ്ടാം ശതകത്തിലും കാണുന്നു. ഈ അക്ഷരം ദ്രാവിഡഭാഷകളിൽ മാത്രം ഉപയോഗിച്ചിരുന്നതുകൊണ്ട് ഗ്രന്ഥലിപികളിൽ ഇതിന്റെ പ്രയോഗമില്ല. തമിഴ്, മലയാളം ലിപികളിലും വട്ടെഴുത്തിലും കോലെഴുത്തിലും മാത്രമേ ഇതിന്റെ പ്രയോഗം കാണുന്നുള്ളൂ.

## ഇവകൂടി കാണുക
* മലയാള അക്ഷരമാല
വാക്യപദീയം

പുരാതന ഭാരതത്തിലെ ഭാഷാചിന്തകൻ  ഭർതൃഹരിയുടെ (ക്രി.വ. 450-510) ഭാഷാദർശനവും വ്യാകരണനിയമങ്ങളും അടങ്ങുന്ന മുഖ്യകൃതിയാണ്‌  **വാക്യപദീയം**.  മൂന്നു കാണ്ഡങ്ങൾ ഉൾക്കൊള്ളുന്ന ഈ കൃതിയ്ക്ക് ത്രികാണ്ഡി എന്നും പേരുണ്ട്. തന്റെ ഭാഷാചിന്തയിലെ കേന്ദ്ര ആശയമായ സ്ഫോടവാദം ഭർതൃഹരി അവതരിപ്പിക്കുന്നത് ഈ രചനയിലാണ്‌.  വാക്യപദീയത്തിന്റെ ആദ്യത്തെ രണ്ടു ഖണ്ഡങ്ങളിൽ ഗ്രന്ഥകാരൻ ഭാരതീയ ഭാഷാദർശനത്തിലെ ശബ്ദാദ്വൈതപക്ഷവും അഖണ്ഡപക്ഷവും സ്ഥാപിക്കാൻ ശ്രമിക്കുന്നു.  അവസാനഖണ്ഡം വ്യാകരണസംബന്ധിയാണ്‌.

## കാണ്ഡങ്ങൾ
കൃതിയുടെ മൂന്നു കാണ്ഡങ്ങളിൽ ആദ്യത്തേത് 156 കാരികകൾ ഉള്ള ബ്രഹ്മകാണ്ഡമാണ്‌. ബ്രഹ്മത്തെ തന്നെ ശബ്ദരൂപിയായി കാണുന്ന "ശബ്ദബ്രഹ്മം" എന്ന ആശയം ഭർതൃഹരി അവതരിപ്പിക്കുന്നത് ഈ കാണ്ഡത്തിലാണ്‌. രണ്ടാമത്തേത് 485 കാരികകൾ അടങ്ങിയ വാക്യകാണ്ഡമാണ്‌. ആശയപ്രകാശനത്തിന്റെ അടിസ്ഥാന ഘടകങ്ങളെന്ന നിലയിൽ വാക്യങ്ങൾ അവിഭക്തമാണെന്നും അവയുടെ അർത്ഥം, ഘടകങ്ങളായ വാക്കുകളുടെ അർത്ഥങ്ങൾ ചേർന്നുണ്ടാവുന്നതല്ലെന്നും ഭർതൃഹരി ഈ കാണ്ഡത്തിൽ വാദിക്കുന്നു. ഭാഷാദർശനത്തിലെ അഖണ്ഡപക്ഷമാണ്‌ ഈ വാദം.  1320 കാരികകളുള്ളതും അവസാനത്തേതുമായ പദകാണ്ഡമാണ്‌ കാണ്ഡങ്ങളിൽ വലുത്. ഈ കാണ്ഡം ആദ്യകാണ്ഡങ്ങളിൽ നിന്ന് വേറിട്ടു നിൽക്കുന്ന ഒരു ഗ്രന്ഥമാണെന്നു കരുതുന്നവരുണ്ട്.  ഒന്നും രണ്ടും കാണ്ഡങ്ങളുടെ വിഷയം ഭാഷാദർശനമായിരിക്കുമ്പോൾ മൂന്നാം കാണ്ഡത്തിന്റെ വിഷയം വ്യാകരണമാണ്‌. വാക്യങ്ങളെ അർത്ഥത്തിന്റെ അഖണ്ഡ ഘടകങ്ങളായി കണ്ട ഭർതൃഹരി, അവയുടെ വിശകലനം കൃത്രിമമായിരിക്കുമെന്നു വാദിച്ചിരുന്നു. എങ്കിലും ഈ കാണ്ഡത്തിൽ, വാക്യവിശകലനത്തിന്റെ കൃത്രിമമെങ്കിലും പ്രായോഗികമായ മാർഗ്ഗത്തിലൂടെ അദ്ദേഹം വാക്കുകളുടെ അർത്ഥത്തെക്കുറിച്ച് വിശദമായ പരിചിന്തനം നടത്തുന്നു.

## സ്ഫോടവാദം
ഭർതൃഹരിയുടെ ഭാഷാദർശനത്തിലെ മുഖ്യ ആശയമായ സ്ഫോടവാദം അവതരിപ്പിക്കപ്പെടുന്നത് വാക്യപദീയത്തിലാണ്‌‌. ഭാഷാദർശനത്തിൽ, ഭാഷയെ ബോധത്തിൽ നിന്ന് അഭേദമായി കാണുന്ന ശബ്ദാദ്വൈതപക്ഷത്തിന്റെ(speech monistic school) നിലപാടാണിത്. ഭാഷണത്തിന്റെ പിറവി, ഭാഷയുടെ ഘടകങ്ങളെ ഗ്രാഹ്യമായ അർത്ഥവും ആശയങ്ങളുമായി മനസ്സ് ക്രമീകരിക്കുന്നതെങ്ങനെ, എന്നീ വിഷയങ്ങളുമായി ഇതു ബന്ധപ്പെട്ടിരിക്കുന്നു. സ്ഫോട-സങ്കല്പത്തിൻറെ സൂചനകൾ പതഞ്ജലി പോലുള്ള മുൻ‌കാല വൈയാകരണന്മാരുടെ കൃതികളിലും കാണാമെങ്കിലും വാക്യപദീയത്തിലാണ്‌ ഭാഷാസിദ്ധാന്തമെന്ന നിലയിൽ ഇത് വ്യക്തതയോടെ ആദ്യമായി അവതരിപ്പിക്കപ്പെട്ടത്.

## വ്യാഖ്യാനങ്ങൾ
എളുപ്പം വായിച്ചു മനസ്സിലാക്കാവുന്ന രചനയല്ല വാക്യപദീയം.  അതിലെ ആശയങ്ങൾ സരളമായി വിശദീകരിക്കാൻ ശ്രമിക്കുന്ന ഒട്ടേറെ വ്യാഖ്യാനങ്ങൾ എഴുതപ്പെട്ടിട്ടുണ്ട്.  അതിൽ ഏറ്റവും പ്രസിദ്ധമായത് ഭർതൃഹരി തന്നെ എഴുതിയ വ്യാഖ്യാനമാണ്‌.  ആദ്യത്തെ രണ്ടു കാണ്ഡങ്ങൾക്കു മാത്രമാണ്‌ അദ്ദേഹം വ്യാഖ്യാനം രചിച്ചത്.  രണ്ടാം കാണ്ഡത്തിന്‌ പുണ്യരാജനും മൂന്നാം കാണ്ഡത്തിനു ഹേലരാജനും എഴുതിയ വ്യാഖ്യാനങ്ങളും പ്രസിദ്ധമാണ്‌.  ഹേലരാജൻറെ വ്യാഖ്യാനം "പ്രകീർണ്ണകപ്രകാശം" എന്ന പേരിലാണ്‌ അറിയപ്പെടുന്നത്.  ഒന്നാം കാണ്ഡത്തിനും അതിനു ഭർതൃഹരി തന്നെ എഴുതിയ വ്യാഖ്യാനത്തിനും, "പദ്ധതി" എന്ന പേരിൽ വൃഷഭരാജനും ഒരു വ്യാഖ്യാനം എഴുതിയിട്ടുണ്ട്.

## അവലംബം


വർഗ്ഗം:ഭാഷാശാസ്ത്രം
നാറാണത്ത് തമ്പുരാൻ

വിജി തമ്പിയുടെ സംവിധാനത്തിൽ ജയറാം, സിദ്ദിഖ്, രാജൻ പി. ദേവ്, നന്ദിനി, പൂർണ്ണിമ മോഹൻ എന്നിവർ പ്രധാനവേഷങ്ങളിൽ അഭിനയിച്ച് 2001-ൽ പ്രദർശനത്തിനിറങ്ങിയ ഒരു മലയാളചലച്ചിത്രമാണ് ***നാറാണത്ത് തമ്പുരാൻ***. അരോമ മൂവി ഇന്റർനാഷണലിന്റെ ബാനറിൽ എം. സുനിൽകുമാർ നിർമ്മിച്ച ഈ ചിത്രം വിതരണം ചെയ്തത് അരോമ മൂവി ഇന്റർനാഷണൽ ആണ്. ചിത്രത്തിന്റെ രചന നിർവ്വഹിച്ചത് ബെന്നി പി. നായരമ്പലം ആണ്.

## അഭിനേതാക്കൾ

## സംഗീതം
എസ്. രമേശൻ നായർ എഴുതിയ ഇതിലെ ഗാനങ്ങൾക്ക് സംഗീതം പകർന്നത് എം. ജയചന്ദ്രൻ ആണ്. പശ്ചാത്തലസംഗീതം രാജാമണി ഒരുക്കിയിരിക്കുന്നു. 
; ഗാനങ്ങൾ
# ഓ ബട്ടർ ഫ്ലൈ – എം.ജി. ശ്രീകുമാർ
# താമരപ്പൂവേ തങ്കനിലാവേ – കെ.എസ്. ചിത്ര
# ആയിരം പക്ഷികൾ പാടി – കെ.എസ്. ചിത്ര, കോറസ്
# ആതിരേ യദു രാധികേ – കെ.ജെ. യേശുദാസ്
# മയിൽപ്പീലിക്കൂട്ടിൽ മയങ്ങും – കെ.എസ്. ചിത്ര

## അണിയറ പ്രവർത്തകർ

## പുറത്തേക്കുള്ള കണ്ണികൾ
* 
* ''നാറാണത്ത് തമ്പുരാൻ''  – മലയാളസംഗീതം.ഇൻഫോ

വർഗ്ഗം:2001-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:വിജി തമ്പി സംവിധാനം ചെയ്ത ചലച്ചിത്രങ്ങൾ
പാലക്കാട് ചുരം

കേരളത്തിലെ പാലക്കാട് ജില്ലയുടെ കിഴക്കുഭാഗത്ത് കേരളത്തിൻ്റെ  കിഴക്കൻ അതിർത്തിയിൽ, പശ്ചിമഘട്ടത്തിൽ ഉള്ള വിടവാണ് **പാലക്കാട് ചുരം** അഥവാ **പാലക്കാട് വിടവ്** (Palakkad Gap).  ഇതിൻ്റെ വടക്കുഭാഗത്ത് വാളയാർ മലകളും തെക്കുഭാഗത്ത് നെല്ലിയാമ്പതി മലകളുമാണ്. ഇത് പാലക്കാട് ജില്ലയെ തമിഴ്‌നാട്ടിലെ കോയമ്പത്തൂർ ജില്ലയുമായി നേരിട്ട് ബന്ധിപ്പിക്കുന്ന 41 കീ. മീ. വീതിയുള്ള ഒരു സമതലപ്രദേശമാണ്. സധാരണചുരങ്ങളിൽ കാണാറുള്ളതുപോലെ കുത്തനെയുള്ള കയറ്റിറക്കങ്ങളോ ഇടുങ്ങിയ മലമ്പാതകളോ ഇവിടെയില്ല. കേരളക്കരയ്ക്കും ഇന്നത്തെ തമിഴനാടിന്നുമിടയിൽ പ്രാചീനകാലം മുതൽ നടന്നുപോന്നിട്ടുള്ള എല്ലാ മനുഷ്യപ്രയാണങ്ങളുടേയും   വ്യാപാരസംരംഭങ്ങളുടേയും പ്രധാനമാർഗ്ഗം ഇതു വഴിക്കാണ്.

## പ്രാധാന്യം

ഈ ചുരത്തിലൂടെയാണ് കേരളത്തെയും തമിഴനാടിനേയും ബന്ധിച്ചുകൊണ്ടുള്ള ഒരു പ്രധാന ദേശീയപാതയും (ദേശീയപാത 47) ഇന്ത്യയിലെ തന്നെ ഏറ്റവും പഴയ ഒരു തീവണ്ടി പാതയും (ചെന്നൈ - ഷൊർണൂർ) കടന്നുപോകുന്നത്. ക്രിസ്താബ്ദത്തിന്റെ [സി.ഇ] ആദ്യശതകങ്ങളിൽ ദക്ഷിണേന്ത്യയും റോമാ സാമ്രാജ്യവുമായി, കേരളതീരത്തെ മുസിരിസ് കേന്ദ്രീകരിച്ച് നടന്നിരുന്ന കടൽ വഴിയുള്ള വ്യാപാരത്തിനെ തമിഴ്നാടുമായി ബന്ധിപ്പിച്ചിരുന്നതും ഈ ചുരമായിരുന്നു. വിവിധ കാലഘട്ടങ്ങളിലായി തമിഴ്നാട്ടിൽ നിന്ന് വിവിധ വിഭാഗങ്ങളിൽപെട്ട ആളുകൾ ഈ തുറസ്സു വഴി കടന്നുവന്ന് പെരിയാറിൻ്റെ തടം മുതൽ കോഴിക്കോടു വരെയുള്ള പ്രദേശങ്ങളിൽ താമസമുറപ്പിക്കുകയും കേരളസംസ്കാരത്തിൽ ഇഴുകിച്ചേരുകയും ചെയ്തിട്ടുണ്ട്.  ഈ പ്രദേശങ്ങളിലെ കൈത്തറി നെയ്ത്തുകാർ, തോൽപ്പാവക്കൂത്തു നടത്തുന്ന പുലവർമാർ തുടങ്ങിയവരൊക്കെ ഇതുവഴി കടന്നുവന്നവരാണ്.  സമീപപ്രദേശങ്ങളിലെ കാലാവസ്ഥയിലും സാംസ്ക്കാരികത്തനിമകളിലും കൂടി പാലക്കാട് ചുരത്തിൻ്റെ സ്വാധീനം  പ്രകടമാണ്.  പതിനെട്ടാം നൂറ്റാണ്ടിലെ മൈസൂർ പടയുടെ മലബാർ ആക്രമണത്തിലും ഈ ചുരം അതിൻ്റേതായ ഒരു പങ്ക് വഹിച്ചിരുന്നു.

## സവിശേഷത

### വീതി
വീതിയിൽ ലോകത്തിലെ ഏറ്റവും വലിയ വിടവാണ് പാലക്കാട് ചുരം.
### കാലാവസ്ഥ
കാലവർഷത്തിൻ്റെ കാര്യത്തിലും ഈ ചുരം പ്രധാന പങ്കു വഹിക്കുന്നു. തെക്കു- പടിഞ്ഞാറൻ കാലവർഷകാറ്റ് തമിഴ് നാട്ടിലേക്കും വടക്കു- കിഴക്കൻ കാലവർഷക്കാറ്റ് കേരളത്തിലേക്കും വീശുന്നത് ഇതിലൂടെയാണ്. ജനുവരി- ഫെബ്രുവരി മാസങ്ങളിലെ പാലക്കാട്- തൃശ്ശൂർ ജില്ലകളിലെ കാലാവസ്ഥയെ കാര്യമായി സ്വാധീനിക്കുന്നത് ഈ ചുരമാണ്. ഇതിലൂടെ വീശുന്ന വരണ്ട കാറ്റാണ് ഇതിനു കാരണം.

### ഉയരം
ചുരത്തിൻ്റെ തെക്കും വടക്കും 2000 മീ. വരെ പൊക്കമുള്ള മലനിരകളാണ്. 144 മീറ്ററാണ് ചുരത്തിൻ്റെ ഏറ്റവും കൂടിയ പൊക്കം.

## ചിത്രങ്ങൾ

Train negotiating Palghat Gap.jpg|കോയമ്പത്തൂർ ഷൊർണൂർ റെയിൽവേ പാതയോരത്ത് നിന്നും പാലക്കാട്  ചുരത്തിൻ്റെ ദൃശ്യം
Palghat Gap 2.jpg|പാലക്കാട് ചിറ്റൂർ റോഡിൽ നിന്നും പാലക്കാട്  വിടവിൻ്റെ ദൃശ്യം
Walayar_as_seen_from_line.jpg|കോയമ്പത്തൂർ ഷൊർണൂർ റെയിൽവേ പാതയോരത്ത് നിന്നുള്ള ഒരു ദൃശ്യം
View of Ghats.jpg|പശ്ചിമഘട്ടത്തിൻ്റെ ദൃശ്യം
Palghat-Coimbatore Rd.Through the gap..jpg|പാലക്കാട് വിടവിലൂടെയുള്ള പാലക്കാട്-കോയമ്പത്തൂർ പാത ദേശീയപാത 47
Southern end of the Gap..jpg|പാലക്കാട് വിടവ് തെക്കുഭാഗത്ത് അവസാനിക്കുന്നയിടം
One end of the Gap..jpg|പാലക്കാട് വിടവ് അവസാനിക്കുന്നയിടത്തു നിന്നുള്ള മറ്റൊരു ദൃശ്യം
Train in Walayar Forest.jpg|പാസഞ്ചർ ട്രെയിനിൽ നിന്നും പാലക്കാട് ചുരത്തിൻ്റെ ദൃശ്യം


## അവലംബം

വർഗ്ഗം:കേരളത്തിലെ ചുരങ്ങൾ
വർഗ്ഗം:പശ്ചിമഘട്ടത്തിലെ ചുരങ്ങൾ
വർഗ്ഗം:പാലക്കാട് ജില്ലയുടെ ഭൂമിശാസ്ത്രം
കോറപ്പിസ്ക്കോപ്പ

ചില ക്രൈസ്തവ സഭകളിൽ, എപ്പിസ്ക്കോപ്പായുടെ അഥവാ ബിഷപ്പിന്റെ താഴെയുള്ള ഒരു വൈദിക പദവിയാണ് **കോർ-എപ്പിസ്ക്കോപ്പാ** (chorepiscopus/chorbishop). *ഗ്രാമത്തിന്റെ എപ്പിസ്ക്കോപ്പാ* അഥവാ *ഗ്രാമത്തിന്റെ ബിഷപ്പ്* എന്നാണ് കോർ-എപ്പിസ്ക്കോപ്പാ എന്ന വാക്കിന്റെ അർത്ഥം.

## ചരിത്രം
കോർ-എപ്പിസ്ക്കോപ്പാ പദവിയെക്കുറിച്ച് സഭാചരിത്രകാരനായിരുന്ന യൂസേബിയസ്  രേഖപ്പെടുത്തിയിട്ടുണ്ട്.സഭകളുടെ ആദിമ കാലത്ത് കോർ-എപ്പിസ്ക്കോപ്പമാർക്ക് 'ഗ്രാമത്തിന്റെ ബിഷപ്പ്' എന്ന വിശേഷണം അന്വർത്ഥമാക്കും വിധം ഒരു ബിഷപ്പിനുണ്ടായിരുന്ന ഒട്ടുമിക്ക അധികാരങ്ങളും ഉണ്ടായിരുന്നു. എന്നാൽ പിന്നീട് ചേർന്ന പല സുന്നഹദോസുകളും കോർ-എപ്പിസ്ക്കോപ്പമാരുടെ അധികാരങ്ങളിൽ പലതും നീക്കം ചെയ്യുകയോ പരിമിതപ്പെടുത്തുകയോ ചെയ്തു. ചില സഭകളിൽ ഈ സ്ഥാനം തന്നെ ഇല്ലാതെയാവുകയും മറ്റ് ചില സഭകളിൽ ഈ പദവി ഒരു ആലങ്കാരിക സ്ഥാനമായി മാറുകയും ചെയ്തു.
## ആധുനിക കാലത്ത്
പൗരസ്ത്യ ഓർത്തഡോക്സ് സഭയിലും  ഓറിയന്റൽ ഓർത്തഡോക്സ് സഭകളിലും കിഴക്കിന്റെ സഭയിലും വിവിധ പൗരസ്ത്യ കത്തോലിക്കാ സഭകളിലും 
കോർ-എപ്പിസ്ക്കോപ്പാ പദവി നിലവിലുണ്ട്. ഓർത്തഡോക്സ് സഭകളിൽ വിവാഹിതരായ വൈദികർക്ക് ലഭിക്കാവുന്ന ഏറ്റവും ഉയർന്ന പൗരോഹിത്യ സ്ഥാനമാണ് കോർ-എപ്പിസ്ക്കോപ്പാ. പാശ്ചാത്യ സുറിയാനി (അന്ത്യോഖ്യൻ) പാരമ്പര്യത്തിലുള്ള ഓർത്തഡോക്സ് സഭകളിൽ ഇവർക്ക് സ്ഥാനചിഹ്നങ്ങളായി  കുരിശുമാല, ഉയർന്ന തൊപ്പി, വയലറ്റ്/ചുവപ്പ് നിറത്തിലുള്ള ഇടക്കെട്ട്, വയലറ്റ് ബോർഡറോടു കൂടിയ കറുത്ത കുപ്പായം, കാപ്പാക്ക് പുറമേ ചെറിയ ഒരു കാപ്പ (കുട്ടികാപ്പ) തുടങ്ങിയവ സാധാരണ വൈദികർക്കുള്ളതിനേക്കാൾ അധികമായി നൽകിയിരിക്കുന്നു. മെത്രാന്മാരുടെ (എപ്പിസ്കോപ്പാമാരുടെ) അസാന്നിധ്യത്തിൽ മുഖ്യ കാർമ്മികത്വം കോർ എപ്പിസ്കോപ്പയുടേതായിരിക്കും.  റോമൻ കത്തോലിക്കാ സഭ, മാർത്തോമ്മാ, സി.എസ്.ഐ. മുതലായ സഭകളിൽ *വികാരി ജനറൽ* എന്ന സ്ഥാനമാണ് കോർ-എപ്പിസ്കോപ്പ സ്ഥാനത്തിന് തത്തുല്യമായി നൽകിവരുന്നത്. കിഴക്കിന്റെ സഭയിൽ *[[അർക്കദിയാക്കോൻ]]* സ്ഥാനത്തിന് കീഴിൽ വരുന്ന ഒരു പദവിയാണ് കോറെപ്പിസ്കോപ്പ.

## അവലംബം

വർഗ്ഗം:ക്രൈസ്തവ പൗരോഹിത്യ ശ്രേണി
മുട്ടിപ്പാലം

കേരളത്തിലെ മലപ്പുറം ജില്ലയിലെ മഞ്ചേരിക്കടുത്തുള്ള ഒരു ഗ്രാ‍മപ്രദേശമാണ് **മുട്ടിപ്പാലം**. മഞ്ചേരിയിൽ നിന്ന് മലപ്പുറത്തേക്കുന്ന പോകുന്ന വഴിയിൽ ഏകദേശം 3 കിലോമീറ്റർ  അകലെയാണ് ഈ ഗ്രാമം.

മുട്ടിപ്പാലത്തെ പ്രധാന രണ്ടു ഭാഗങ്ങളാണ് മേലെ മുട്ടിപ്പാലവും താഴെ മുട്ടിപ്പാലവും. മേലെ മുട്ടിപ്പാലം മഞ്ചേരി നഗരസഭയിലും താഴെ മുട്ടിപ്പാലം ആനക്കയം ഗ്രാമപഞ്ചായത്തിലും ഉൾപ്പെടുന്നു.

## പുറത്തേക്കുള്ള കണ്ണികൾ

വർഗ്ഗം:മലപ്പുറം ജില്ലയിലെ ഗ്രാമങ്ങൾ
റ

മലയാള അക്ഷരമാലയിലെ ഒരു വ്യഞ്ജനാക്ഷരമാണ് **റ**.  അക്ഷരമാലയിൽ 'ദ്രാവിഡമധ്യമം' എന്ന വിഭാഗത്തിലാണ് 'റ'കാരം ഉൾപ്പെടുത്തിയിരിക്കുന്നത്.  

സംസ്കൃതത്തിലോ മറ്റ് ഉത്തരഭാരതീയ ഭാഷകളിലോ 'റ'കാരത്തിന് സ്വന്തമായി ലിപിയില്ല. ആധുനിക സ്വനവിജ്ഞാനം നാദിയായ വർത്സ്യസ്വനമായി 'റ'കാരത്തെ വർഗീകരീക്കുന്നു.   ചില ഭാഷകളിൽ, രേഫത്തിന് പകരമായി 'റ'കാരം ഉച്ചരിക്കാറുണ്ട്.

## ശ്രദ്ധിക്കേണ്ട കാര്യങ്ങൾ

*  ലിപിസാദൃശ്യമുണ്ടെങ്കിലും **റ്റ** എന്നത് 'റ'കാരത്തിന്റെ ഇരട്ടിപ്പല്ല.
*  ന്റെ എന്നതിലെ 'റ' എന്ന ലിപി സൂചിപ്പിക്കുന്നത് 'റ'കാരത്തെയല്ല.      

## ഇവകൂടി കാണുക
* മലയാള അക്ഷരമാല
* ര, ർ
ആനിക്കോട് അഞ്ചുമൂർത്തി ക്ഷേത്രം

കേരളത്തിലെ പാലക്കാട് ജില്ലയിലുള്ള  കോട്ടായിക്ക് അടുത്ത് മാത്തൂർ ഗ്രാമപഞ്ചായത്തിൽ സ്ഥിതിചെയ്യുന്ന ക്ഷേത്രമാണു് **ആനിക്കോട് അഞ്ചുമൂർത്തി ക്ഷേത്രം**. തമിഴകത്തെ ത്രിമൂർത്തിമലയിലെ സ്വയംഭൂശിവലിംഗത്തിന്റെ അടിയിൽ ഉദ്ഭവിക്കുന്ന നിളാനദി (ഭാരതപ്പുഴ) ഈ സ്ഥലത്തെത്തുമ്പോൾ കിഴക്കുനിന്നു വടക്കോട്ട് ചന്ദ്രക്കലയുടെ ആകൃതിയിൽ  ഒഴുകുന്നതുകൊണ്ട് ഇവിടുത്തെ മൂർത്തികളുടെ ചൈതന്യം വർദ്ധിക്കുന്നതായി വിശ്വസിക്കുന്നു. ഗണപതി, ശിവൻ, പാർവ്വതി, മഹാവിഷ്ണു, ശാസ്താവ് എന്നിവരാണ് ഇവിടത്തെ അഞ്ചുമൂർത്തികൾ. എല്ലാവർക്കും തുല്യപ്രാധാന്യമാണ്. ഇതുകൊണ്ടാണ് ഈ ക്ഷേത്രം *അഞ്ചുമൂർത്തി ക്ഷേത്രം* എന്നറിയപ്പെടുന്നത്. 

## ചരിത്രം
ആയിരക്കണക്കിനു വർഷങ്ങൾക്ക് മുമ്പ് ഏതോ മഹനീയ കരങ്ങളാൽ പ്രതിഷ്ഠിതമായ അഞ്ചുമൂർത്തികൾ - ശ്രീ ഗണപതി, ശിവൻ, പാർവ്വതി, മഹാവിഷ്ണു, ശാസ്താവ് - വ്യത്യസ്തമായ ഭാവത്തിൽ വെവ്വെറേ ശ്രീകോവിലുകളിൽ തുല്യ പ്രധാനികളായി കുടികൊള്ളുന്ന മറ്റൊരു ക്ഷേത്രവുമില്ല. വ്യത്യസ്ത ഭാവങ്ങളിൽ വ്യത്യസ്ത വലിപ്പത്തിലുള്ള ശ്രീകോവിലുകളിലാണ് അഞ്ചുപ്രതിഷ്ഠകളും. ഏറ്റവും വലിയ ശ്രീകോവിൽ വലമ്പിരിയായ മഹാഗണപതിഭഗവാനുതന്നെയാണ്. രണ്ടുനിലകളുണ്ട്. പടിഞ്ഞാട്ടാണ് ദർശനം. തൊട്ടുമുമ്പിൽ മകനെ നോക്കിക്കൊണ്ട് ബാണലിംഗസ്വരൂപിയായ പരമശിവനും ശ്രീപാർവ്വതീദേവിയും പ്രത്യേക ശ്രീകോവിലുകളിൽ വാഴുന്നു. ഗണപതിക്ക് സമീപം ജടാമകുടധാരിയും അമൃതകലശഹസ്തനുമായ ശാസ്താവും പിറന്ന ഉടനെ മാതാപിതാക്കൾക്ക് വിശ്വരൂപം കാണിച്ചുകൊടുക്കുന്ന ശ്രീകൃഷ്ണന്റെ ഭാവത്തിലുള്ള മഹാവിഷ്ണുവും വാഴുന്നു. ചതുരാകൃതിയിലാണ് അഞ്ചു ശ്രീകോവിലുകളും.

ടിപ്പു സുൽത്താന്റെ പടയോട്ടത്തിനിടയിൽ തകർക്കപ്പെട്ട ഈ ക്ഷേത്രം ഒരുപാടുകാലം ആരാലും ഗൗനിക്കപ്പെടാതെ കഴിഞ്ഞുപോകുകയായിരുന്നു. 2008 ജൂലൈ മാസത്തിലാണ് ഇതിന് പുനർജ്ജന്മം ലഭിച്ചത്. ഇന്ന് ഈ ക്ഷേത്രം വളർച്ചയുടെ പാതയിലാണ്. അടുത്തുതന്നെ മഹാക്ഷേത്രം എന്ന പദവി ലഭിക്കാനുള്ള സാധ്യത ഇത് സൂചിപ്പിക്കുന്നു. തമിഴ്നാട്, കർണാടകം തുടങ്ങിയ സംസ്ഥാനങ്ങളിൽനിന്നുവരെ ഭക്തർ ഇവിടേക്ക് വരുന്നുണ്ട്. 

## പൂജാക്രമങ്ങളും വഴിപാടുകളും
രാവിലെ അഞ്ചുമണിക്ക് നട തുറക്കുന്നു. തുടർന്ന് നിർമ്മാല്യദർശനവും അഭിഷേകവുമാണ്. തുടർന്ന് ഉഷഃപൂജയും ഉച്ചപൂജയും നടത്തി പതിനൊന്നുമണിയോടെ നടയടയ്ക്കുന്നു. പിന്നീട് വൈകീട്ട് അഞ്ചുമണിക്ക് വീണ്ടും നട തുറക്കുന്നു. സൂര്യാസ്തമയസമയത്ത് ദീപാരാധന. ഒടുവിൽ രാത്രി എട്ടുമണിക്ക് ഹരിവരാസനം പാടി നടയടയ്ക്കുന്നു. തമിഴ് ബ്രാഹ്മണരാണ് ക്ഷേത്രത്തിലെ പൂജാരിമാർ. 

ഗണപതിക്ക് ഒറ്റയപ്പം, മോദകം, ഗണപതിഹോമം തുടങ്ങിയവയും ശിവന് ധാര, ഭസ്മാഭിഷേകം, കൂവളമാല, പ്രദോഷപൂജ, പിൻവിളക്ക് തുടങ്ങിയവയും പാർവ്വതിക്ക് കുങ്കുമാർച്ചന, പട്ടും താലിയും ചാർത്തൽ, സ്വയംവരാർച്ചന തുടങ്ങിയവയുമാണ് വിഷ്ണുവിന് വെണ്ണ, പാൽപ്പായസം, കദളിപ്പഴം, തുളസിമാല തുടങ്ങിയവയും വൈദ്യനാഥൻ കൂടിയായ ശാസ്താവിന് നീരാജനവും അരവണപ്പായസവുമാണ് പ്രധാന വഴിപാടുകൾ. അഞ്ചുമൂർത്തികളുടെ സാന്നിധ്യം കൊണ്ട് ധന്യമായ ഈ സ്ഥലത്ത് ബലിതർപ്പണം നടത്തുന്നത് പുണ്യമായി കണക്കാക്കപ്പെടുന്നു.

## '''പ്രവർത്തനങ്ങൾ'''

* സാന്ദീപനി സാധനാലയം
* പ്രദക്ഷിണ വഴി നിർമ്മിക്കൽ
* ക്ഷേത്രവാദ്യകലാപഠന കേന്ദ്രം
* വേദപഠന കേന്ദ്രം

#### ഗംഗാ ആരതി

ഹിന്ദുക്കൾ പുണ്യനദിയായി കണക്കാക്കുന്ന ഗംഗാനദി കാശിയിൽ ചന്ദ്രക്കലയുടെ ആകൃതിയിൽ ഒഴുകുന്നതുപോലെ ഇവിടെ ഭാരതപ്പുഴ ചന്ദ്രക്കലയുടെ ആകൃതിയിൽ ഒഴുകുന്നു. അതിനാൽ ഈ ഭാഗത്തുവച്ച് ഭാരതപ്പുഴയെ ഗംഗാനദിയായി സങ്കല്പിച്ച് ഗംഗാ ആരതി നടക്കുന്നു. ഇതിൽ പങ്കെടുക്കുന്ന ഭക്തർക്ക് പുണ്യം ലഭിയ്ക്കുമെന്ന് വിശ്വസിയ്ക്കപ്പെടുന്നു.

വർഗ്ഗം:പാലക്കാട് ജില്ലയിലെ ക്ഷേത്രങ്ങൾ
വർഗ്ഗം:കേരളത്തിലെ ശിവക്ഷേത്രങ്ങൾ
വർഗ്ഗം:കേരളത്തിലെ മഹാവിഷ്ണുക്ഷേത്രങ്ങൾ
വർഗ്ഗം:കേരളത്തിലെ ഗണപതിക്ഷേത്രങ്ങൾ
വർഗ്ഗം:കേരളത്തിലെ ദേവീക്ഷേത്രങ്ങൾ
വർഗ്ഗം:കേരളത്തിലെ ശാസ്താക്ഷേത്രങ്ങൾ
ടെന്നസി നദി

അമേരിക്കൻ ഐക്യനാടുകളുടെ തെക്കു കിഴക്കൻ പ്രദേശത്തിലൂടെ ഒഴുകുന്ന ഒരു നദിയാണ് **ടെന്നസി നദി**. ഓഹിയോ നദിയുടെ ഏറ്റവും വലിയ പോഷകനദിയായ ടെന്നസിയുടെ നീളം ഏകദേശം 1049 കിലോമീറ്റർ അഥവാ 652 മൈൽ ആണ്. ടെന്നസി താഴ്വരയിലൂടെ ഒഴുകുന്ന ഈ നദി **ചെറോക്കി നദി** എന്ന പേരിലും അറിയപ്പെടുന്നു. 

## ഒഴുക്ക്

ടെന്നസി സംസ്ഥാനത്തെ നോക്സ്‌വില്ലെ പട്ടണത്തിന്റെ കിഴക്കുഭാഗത്തായി വച്ച് ഹോൾസ്റ്റൺ‍, ഫ്രഞ്ച് ബ്രോഡ് എന്നീ രണ്ടു നദികളുടെ സംഗമഫലമായിട്ടാണ് ടെന്നസി നദി രൂപം കൊള്ളുന്നത്. അവിടെനിന്നും, ചാറ്റനൂഗയിലൂടെ തെക്കുപടിഞ്ഞാറോട്ടൊഴുകി അലബാമയിലെത്തുന്ന ടെന്നസി നദി, തുടർന്ന് വടക്കൻ അലബാമയിലൂടെ ഒഴുകി കുറച്ചുദൂരം മിസ്സിസ്സിപ്പി സംസ്ഥാനവുമായുള്ള അതിർത്തിയായി മാറിയതിനു ശേഷം, ടെന്നസി സംസ്ഥാനത്തേക്ക് തിരിയുന്നു. ഇവിടെ വച്ച് ടെന്നസി നദി, ടെന്നസി സംസ്ഥാനത്തെ, മധ്യ ടെന്നസി എന്നും, പടിഞ്ഞാറൻ ടെന്നസി എന്നും വിഭജിക്കുന്നു. തുടർന്നൊഴുകുന്ന ടെന്നസി നദി കെന്റക്കി സംസ്ഥാനം പിന്നിട്ട് ഇല്ലിനോയ്യുടെ തെക്കേയറ്റത്തുള്ള പദൂകായിൽ വച്ച് ഓഹിയോ നദിയുമായി ചേരുന്നു.

## അണക്കെട്ടുകൾ
പ്രധാനമായി ടെന്നസി താഴ്വര പദ്ധതിയുടെ ഭാഗമായും, അല്ലാതെയും ടെന്നസി നദിയിൽ പലയിടത്തും അണക്കെട്ടുകൾ പണിതിട്ടുണ്ട്. കെന്റക്കി അണക്കെട്ടും, കോർപ്സ് ബെർൿലെ അണക്കെട്ടും അവയിൽ പ്രധാനപ്പെട്ടവയാണ്. 

## പ്രധാന നദീതീര നഗരങ്ങളും പട്ടണങ്ങളും

*30,000 -ത്തിൽ അധികം ജനസംഖ്യയുള്ളവ കടുപ്പിച്ചിരിക്കുന്നു*

*ബ്രിഡ്ജ്‌പോർട്ട്, അലബാമ
***[[ചാറ്റനൂഗ]]**, ടെന്നസി
*ചെറോക്കി, അലബാമ
*ക്ലിഫ്ടൺ, ടെന്നസി
*ക്രമ്പ്, ടെന്നസി
***[[ഡെകാറ്റർ]]**, അലബാമ
***[[ഫ്ലോറൻസ്]]**, അലബാമ
*ഗ്രാൻഡ് റിവേഴ്സ്, കെന്റക്കി
*ഗണ്ടേഴ്സ്‌വില്ല, അലബാമ
*ഹാരിസൺ, ടെന്നസി
***[[ഹണ്ട്സ്‌വില്ല]]**, അലബാമ
*കില്ലൻ, അലബാമ
***[[നോക്സ്‌വില്ല]]**, ടെന്നസി
*ലാങ്സ്റ്റൺ, അലബാമ
*ലെനോയർ സിറ്റി, ടെന്നസി
*ലൌഡൺ, ടെന്നസി
*ന്യൂ ജോൺസൺ‌വില്ല, ടെന്നസി
*പദൂക, കെന്റക്കി
*റെഡ്‌സ്റ്റോൺ ആഴ്സണൽ, അലബാമ
*സാവന്ന, ടെന്നസി
*സ്കോട്ട്സ്‌ബോറോ, അലബാമ
*ഷെഫീൽഡ്, അലബാമ
*സോഡ്ഡി ഡെയ്സി, ടെന്നസി
*സിഗ്നൽ മൌണ്ടൻ, ടെന്നസി
*സൌത്ത് പിറ്റ്സ്ബർഗ്, ടെന്നസി
*ട്രിയാന, അലബാമ
*വാട്ടർലൂ, അലബാമ

## അവലംബം

## പുറത്തേക്കുള്ള കണ്ണികൾ

*Tennessee Rivers 
*Map of Tennessee River in Alabama 
*Tennessee River Navigation Charts
അമിയൻസ് സമാധാനസന്ധി

ഫ്രാൻസിലെ സോം നദീതീരത്ത് പാരിസിന് 116 കിലോമീറ്റർ വടക്കുഭാഗത്തായി സ്ഥിതിചെയ്യുന്ന അമിയൻസിൽ വച്ച് ഇംഗ്ലണ്ട്, ഫ്രാൻസ്, സ്പെയിൻ, ഹോളണ്ട് എന്നീ രാജ്യങ്ങൾ ചേർന്ന് 1802 മാർച്ച് 25-ന് ഒപ്പുവച്ച സമാധാനസന്ധിയാണ് **അമിയൻസ് സമാധാനസന്ധി**. ഈ സന്ധിവ്യവസ്ഥകൾ അനുസരിച്ച് നെപ്പോളിയന്റെ യുദ്ധങ്ങളിൽ ഇംഗ്ലീഷുകാർ പിടിച്ചെടുത്ത രാജ്യങ്ങളിൽ സിലോണും, ട്രിനിഡാഡും ഒഴിച്ചുള്ളവ ഫ്രാൻസിനും അതിന്റെ സുഹൃദ്രാജ്യങ്ങൾക്കും തിരികെ ലഭിച്ചു. ഈജിപ്ത് തുർക്കിയുടെ ആധിപത്യത്തിലാകുകയും തുർക്കിയുടെ അതിരുകൾ ഇംഗ്ലണ്ടും ഫ്രാൻസും അംഗീകരിക്കുകയും ചെയ്തു. മാൾട്ടയുടെ സ്വാതന്ത്ര്യം അംഗീകരിക്കുകയും ഒരു നിഷ്പക്ഷരാജ്യമായിരിക്കാൻ വ്യവസ്ഥ ചെയ്യുകയും ചെയ്തു. താത്കാലികമായി യൂറോപ്പിൽ സമാധാനം സ്ഥാപിക്കാൻ സഹായകമായ അമിയൻസ് സമാധാനസന്ധിയിലെ വ്യവസ്ഥകൾ പൊതുവേ ഫ്രാൻസിന് അനുകൂലമായിരുന്നു.
സൂപ്പർ സ്ട്രിങ്ങ് സിദ്ധാന്തം

പ്രകൃതിയിലെ അടിസ്ഥാനബലങ്ങളെയും കണങ്ങളെയും സൂപ്പർസമമിതിയുളള നാരുകളുടെ കമ്പനങ്ങളുടെ ആകെതുകയായി അവതരിപ്പിക്കുന്ന സിദ്ധാന്തമാണ് **സൂപ്പർസ്ട്രിങ്ങ് സിദ്ധാന്തം** . സൂപ്പർ സമമിതിയുള്ള നാരുകളെ അടിസ്ഥാനപ്പെടുത്തിയുള്ള സിദ്ധാന്തമാണ് സൂപ്പർ സ്ട്രിങ്ങ് സിദ്ധാന്തം. ബോസോണിക് സ്ട്രിങ്ങ് സിദ്ധാന്തത്തിൽനിന്നും വ്യത്യസ്തമായി ഫെർമിയോണുകളെയും സൂപ്പർസമമതിയെയും ഉൾക്കൊള്ളിച്ചാണ് സൂപ്പർസ്ട്രിങ്ങ് സിദ്ധാന്തം രൂപം കൊടുത്തിരിക്കുന്നത്. സൂപ്പർ എന്ന വാക്കിന് സൂപ്പർ സമമിതി എന്ന അർഥത്തിലാണ് പ്രയോഗിച്ചിരിക്കുന്നത്.
മാടപ്രാവ്

കൊളുംബിഡേ (columbidae) പക്ഷി കുടുംബത്തിൽപ്പെടുന്ന പ്രാവ് ഇനമാണ് ശാസ്ത്രനാമം കൊളുംബാ ലിവിയ (Columba livia). *അമ്പലപ്രാവ്*, *കൂട്ടപ്രാവ്* എന്നീ പേരുകളിലും അറിയപ്പെടുന്ന മാടപ്രാവുകൾ വളർത്തുപക്ഷികളായാണ് കണക്കാക്കപ്പെടുന്നത്. ശ്രീലങ്ക, മ്യാന്മാർ എന്നിവിടങ്ങളിലും ഇന്ത്യയിലെ ആസാമിലും കേരളത്തിലും സർവസാധാരണമായി കണ്ടുവരുന്ന പക്ഷിയാണിത്. അമ്പലങ്ങൾ, പള്ളികൾ, പഴയ മാളികവീടുകൾ, കോട്ടകൾ എന്നിവിടങ്ങളിൽ കൂട്ടമായി കൂടുകെട്ടി താമസിക്കുന്ന മാടപ്രാവുകളെ പട്ടണങ്ങളിലെയും കുഗ്രാമങ്ങളിലെയും വീടുകളിൽ വരെ കണ്ടുവരുന്നു. 
## ശരീര ഘടന
മാടപ്രാവുകൾക്ക് നീലകലർന്ന ചാരനിറമാണ്. കഴുത്തിലും മാറത്തും അവിടവിടെയായി ഊത, ചുവപ്പ്, പച്ച എന്നീ നിറങ്ങളിലുള്ള തൂവലുകളുണ്ട്. ചിറകു പൂട്ടിയിരിക്കുമ്പോൾ മങ്ങിയ കറുപ്പു നിറത്തിൽ വീതിയുള്ള രണ്ടു പട്ടകൾ വ്യക്തമായി കാണാനാകും. വാൽ അരിപ്രാവിന്റേതിനെക്കാൾ നീളം കുറഞ്ഞതാണ്. എല്ലാ വാൽത്തൂവലുകൾക്കും ഒരേ നീളമായതിനാൽ വാൽ വിടർത്തിയാൽ അല്പമൊരു വൃത്താകൃതിയായിരിക്കും.ഇവ 33 സെന്റി മീറ്റർ വലുപ്പം വരെ കണ്ടു വരുന്നു.
## ആവാസ മേഖല
മലകളിലെ പാറക്കൂട്ടങ്ങൾ, വലിയ കെട്ടിടങ്ങൾ, കിണറുകൾ, വീടിനകം തുടങ്ങിയ സ്ഥലങ്ങളിലെല്ലാം കൂടുകെട്ടുന്ന മാടപ്രാവുകൾക്ക് മനുഷ്യർ തന്നെ പലയിടങ്ങളിലും കൂടുകെട്ടികൊടുക്കുന്നുണ്ട്. ഈ പ്രാവുകൾ സദാസമയവും ഗുർ-ഗുർ എന്ന ശബ്ദം പുറപ്പെടുവിക്കുകയും വട്ടം ചുറ്റിക്കൊണ്ടിരിക്കുകയും ചെയ്യുന്നു.
## ആഹാര രീതി
മാടപ്രാവുകൾ തുറന്ന പറമ്പുകളിലും പാടത്തുമാണ് ആഹാരം തേടുന്നത്. വിളവെടുപ്പു കഴിഞ്ഞ പാടങ്ങളിൽ ധാന്യശേഖരണത്തിനായി വൻപറ്റങ്ങളായിത്തന്നെ ഇവ ഇറങ്ങാറുണ്ട്. കൂട്ടമായി പറന്നിറങ്ങുന്ന മാടപ്രാവുകൾ കുളങ്ങളിലും പുഴകളിലും നിന്ന് വെള്ളം കുടിക്കുക പതിവാണ്. വേനൽക്കാലത്ത് ഇവ വെള്ളത്തിലിറങ്ങി കുളിക്കുകയും ചെയ്യും.
## സ്വഭാവം
മാടപ്രാവുകൾക്ക് കൂടുകെട്ടുന്നതിനും പ്രജനനത്തിനും പ്രത്യേക കാലമൊന്നുമില്ല. ഉണക്കച്ചില്ലകളും വൈയ്ക്കോൽത്തുരുമ്പുകളും തൂവലുകളും ശേഖരിച്ച് പ്രത്യേക ആകൃതിയൊന്നുമില്ലാത്ത കൂട് ഒരുക്കുന്നു. ഇവ ആണ്ടിൽ മൂന്നോ നാലോ തവണ മുട്ടയിട്ടു കുഞ്ഞു വിരിയ്ക്കുന്നു. മുട്ടകൾ തൂവെള്ളയാണ്. മുട്ട വിരിയാൻ രണ്ടാഴ്ച സമയം വേണം. ആൺപെൺ പക്ഷികളൊരുമിച്ച് കുഞ്ഞുങ്ങളെ തീറ്റിപ്പോറ്റുന്നു. പ്രാവുകളുടെ ഭക്ഷണം നെല്ലുപോലെ കടുപ്പമുള്ള വിത്തുകളാണ്. ഇത് കുഞ്ഞുങ്ങൾക്ക് ദഹിക്കുകയില്ല. അതിനാൽ ഇവ തലതാഴ്ത്തിയും പൊക്കിയും തൊണ്ടയിൽ നിന്നു തികട്ടിയെടുക്കുന്ന ഒരുതരം പാലുപോലുള്ള വെളുത്ത കുഴമ്പ് കുഞ്ഞുങ്ങൾക്ക് ആഹാരമായി നൽകുന്നു.

## ഇതും കാണുക

* പ്രാവ്

## ചിത്രങ്ങൾ

Image:Rock dove egg.jpeg|Egg, measured in centimetres
Image:Columba livia nest 2 eggs.jpg|Nest with two eggs
Image:Columba livia 1 day old.jpg|Nestlings, one day
Image:Stadttaube kueken.jpeg|Nestling, five days
Image:Feral Rock Dove nest with chicks.jpg|Nestlings, about ten days
Image:Columba livia 22 days old.jpg|Young bird, 22 days
Image:PigeonX.jpg| Adult Rock Pigeon
Image:Blue Rock Pigeon I4 IMG 3038.jpg|Feral pigeons in foreplay


## അവലംബം

വർഗ്ഗം:പ്രാവുകൾ
വർഗ്ഗം:കേരളത്തിലെ പക്ഷികൾ
കാരശ്ശേരി ഗ്രാമപഞ്ചായത്ത്

കോഴിക്കോട് ജില്ലയിൽ കോഴിക്കോട് താലൂക്കിൽ കുന്ദമംഗലം ബ്ളോക്കിലെ ഒരു ഗ്രാമപഞ്ചായത്താണ്‌ **കാരശ്ശേരി ഗ്രാമപഞ്ചായത്ത്**.വിസ്തീർണ്ണം 28.54 ചതുരശ്ര കിലോമീറ്റർ.

## അതിരുകൾ
വടക്ക് തിരുവമ്പാടി, കൂടരഞ്ഞി പഞ്ചായത്തുകൾ, തെക്ക് കൊടിയത്തൂർ പഞ്ചായത്ത്, കിഴക്ക് കൂടരഞ്ഞി, പഞ്ചായത്ത്, പടിഞ്ഞാറ് മുക്കം പഞ്ചായത്ത് എന്നിവ.
https://www.facebook.com/groups/karasseryhome/

## സ്ഥിതിവിവരക്കണക്കുകൾ
2001 ലെ സെൻസസ് പ്രകാരം  പഞ്ചായത്തിലെ ജനസംഖ്യ 23659 ഉം  സാക്ഷരത 90.91 ശതമാനവുമാണ്.

വർഗ്ഗം:കോഴിക്കോട് ജില്ലയിലെ ഗ്രാമപഞ്ചായത്തുകൾ
സ്ട്രിങ്ങ് സിദ്ധാന്തം

കണികാഭൗതികത്തിലെ വികസിച്ചുകൊണ്ടിരിക്കുന്ന ഒരു സിദ്ധാന്തമാണ് **സ്ട്രിങ്ങ് സിദ്ധാന്തം**. ക്വാണ്ടം സിദ്ധാന്തങ്ങളും സാമാന്യ ആപേക്ഷികതയും സംയോജിപ്പിക്കുക എന്നതാണ് ഇതിന്റെ പ്രധാന ദൗത്യം. ഓരോ ക്വാർക്കുകൾ, ഇലക്ട്രോണുകൾ, ആറ്റങ്ങൾ എന്നിവയെല്ലാം ഏകതലത്തിലുള്ള സ്ട്രിങ്ങുകളുടെ കമ്പനങ്ങളുടെ ആകെത്തുകയായി കാണുകയാണ് ഇതിന്റെ അടിസ്ഥാനം. ഈ സ്ട്രിങ്ങുകൾക്ക് വീതിയോ ഉയരമോ ഉണ്ടായിരിക്കുകയില്ല. ഇവയുടെ വിവിധതരത്തിലുള്ള കമ്പനങ്ങളാണ് കണങ്ങൾക്ക് അവയുടെ വിവിധ സ്വഭാവങ്ങൾക്ക് കാരണമാകുന്നത്. ആദ്യത്തെ സ്ട്രിങ്ങ് മാതൃക ബോസോണുകളും ഫെർമിയോണുകളും തമ്മിലുള്ള ബന്ധത്തെപ്പറ്റിയാണ്. ഇത് ബോസോണുകളും ഫെർമിയോണുകളും തമ്മിലുള്ള സൂപ്പർ സമമിതിയെപ്പറ്റി വിവരിക്കുന്നു. സ്ട്രിങ്ങ് സിദ്ധാന്തങ്ങൾ നീളം, വീതി, ഉയരം, സമയം എന്നിവകൂടാതെ ദൃശ്യഗോചരമല്ലാത്ത മറ്റ് 11 മാനങ്ങളെപ്പറ്റി പ്രവചിക്കുന്നു.

വർഗ്ഗം:ഭൗതികശാസ്ത്രസിദ്ധാന്തങ്ങൾ
വർഗ്ഗം:കണികാഭൗതികം
കട്ടിപ്പാറ ഗ്രാമപഞ്ചായത്ത്

കോഴിക്കോട് ജില്ലയിലെ കോഴിക്കോട് താലൂക്കിൽ കൊടുവള്ളി ബ്ളോക്കിലെ ഒരു ഗ്രാമപഞ്ചായത്താണ്‌ **കട്ടിപ്പാറ**. വിസ്തീർണം  23.07 ചതുരശ്ര കിലോമീറ്റർ. 

## അതിരുകൾ
കിഴക്ക് താമരശ്ശേരി, ഓമശ്ശേരി, കോടഞ്ചേരി പഞ്ചായത്തുകളും, പടിഞ്ഞാറ് ഉണ്ണികുളം, കിഴക്കോത്ത് പഞ്ചായത്തുകളും, തെക്ക് കൊടുവള്ളി, ഓമശ്ശേരി പഞ്ചായത്തുകളും, വടക്ക് താമരശ്ശേരി പഞ്ചായത്തുമാണ്.14 വാർഡുകളുള്ള പഞ്ചായത്തിന്റെ ഇപ്പോഴത്തെ പ്രസിഡന്റ് സാലി ഇമ്മാനുവൽ ആണ്.

## സാമ്പത്തികം
ഈ ഗ്രാമത്തിലെ ജനങ്ങളുടെ പ്രധാന സാമ്പത്തിക വരുമാന മാർഗ്ഗം കൃഷിയാണ്‌. ഇവിടുത്ത ജനങ്ങളുടെ പ്രധാന കൃഷി റബ്ബർ, തെങ്ങ്, അടക്ക, ഇഞ്ചി, കുരുമുളക് എന്നിവയാണ്‌. 

## വിനോദസഞ്ചാരം
കുവാല മല, അമരടു മല എന്നീ രണ്ട് പ്രധാന മലമ്പ്രദേശങ്ങൾ ഈ ഗ്രാമത്തിലാണ്‌. ട്രെക്കിംഗിനു അനുയോജ്യമായ സ്ഥലമായത് കൊണ്ട് ഇവിടെ ധാരാളം സഞ്ചാരികൾ വരാറുണ്ട്. പലതരം വന്യമൃഗങ്ങളുടേയും ആവാസകേന്ദ്രകൂടിയാണ്‌ ഈ സ്ഥലം. 

## കാലാവസ്ഥ
ഇവിടുത്ത കാലാവസ്ഥ പൊതുവെ ഈർപ്പമുള്ളതും ചൂടു നിറഞ്ഞതുമാണ്‌. മാർച്ച് മാസം മുതൽ മേയ് വരെയാണ്‌ ഈ സമയം. ശരാശരി മഴ ഇവിടെ 3500&nbsp;mm ആണ്‌. 

## വിദ്യഭ്യാസസ്ഥാപനങ്ങൾ
ഇവിടെയുള്ള ആകെയുള്ള ഒരു ഹൈസ്കൂൾ ഹോളീ ഫാമിലി ഹൈസ്കൂൾ ആണ്‌. സമീപ പ്രദേശങ്ങളിലെ കുട്ടികളും ഈ സ്കൂളിനെ ആശ്രയിക്കുന്നു. ക

## അവലംബം

വർഗ്ഗം:കോഴിക്കോട് ജില്ലയിലെ ഗ്രാമപഞ്ചായത്തുകൾ
ക്വാണ്ടം ഗുരുത്വം

ക്വാണ്ടം മെക്കാനിക്സിനെയും സാമാന്യ ആപേക്ഷികതയെയും കൂട്ടിയോജിപ്പിച്ച് ഒരു പുതിയസിദ്ധാന്തം നിർമ്മിക്കുന്നതിന്റെ ഭാഗമായാണ് **ക്വാണ്ടം ഗുരുത്വം**  ഉടലെടുക്കുന്നത്. ഈ സിദ്ധാന്തം വളരെ ദുർബ്ബലമായ ഗുരുത്വത്തിൽ ക്വാണ്ടം സിദ്ധാന്തം തരുന്ന ഫലങ്ങളും വലിയ പ്രവർത്തനങ്ങളിൽ സാമാന്യആപേക്ഷികത തരുന്ന ഫലങ്ങളും തരുന്നു. ഈ സിദ്ധാന്തത്തിന് ക്വാണ്ടം പ്രഭാവങ്ങളും ശക്തമായ ഗുരുത്വ ഫീൽഡുകളും ഉള്ള സന്ദർഭങ്ങളിലെ ഫലങ്ങളും പ്രവചിക്കാനുള്ള കഴിവുണ്ടായിരിക്കണം. മറ്റു ത്രിമാന തലങ്ങളിൽ ക്വാണ്ടം സിദ്ധാന്തത്തിനുണ്ടായ വൻവിജയമാണ് ഗുരുത്വം ക്വാണ്ടൈസ് ചെയ്യാനുള്ള ശ്രമങ്ങൾക്കുപിന്നിൽ. സ്ട്രിങ്ങ് സിദ്ധാന്തങ്ങൾ ഗുരുത്വത്തിനെ മറ്റ് മൂന്ന് അടിസ്ഥാന ബലങ്ങളുമായി കൂട്ടിച്ചേർക്കാനുള്ള ശ്രമങ്ങൾ നടത്തുന്നുണ്ട്.

വർഗ്ഗം:സാമാന്യ ആപേക്ഷികത
കായണ്ണ ഗ്രാമപഞ്ചായത്ത്

കോഴിക്കോട് ജില്ലയിലെ കൊയിലാണ്ടി താലൂക്കിൽ പേരാമ്പ്ര ബ്ലോക്കിലെ ഒരു ഗ്രാമപഞ്ചായത്ത് ആണ് **കായണ്ണ ഗ്രാമപഞ്ചായത്ത്**.  വിസ്തീർണം 16.83 ചതുരശ്രകിലോമീറ്റർ. 

## അതിരുകൾ
*വടക്ക് -പേരാമ്പ്ര, കൂത്താളി, ചക്കിട്ടപ്പാറ ഗ്രാമപഞ്ചായത്തുകൾ, 
*കിഴക്ക്- കൂരാച്ചൂണ്ട് ഗ്രാമപഞ്ചായത്ത്, 
*പടിഞ്ഞാറ് -നൊച്ചാട്, പേരാമ്പ്ര, കോട്ടൂർ  ഗ്രാമപഞ്ചായത്തുകൾ, 
*തെക്ക്- കോട്ടൂർ, കൂരാച്ചൂണ്ട് ഗ്രാമപഞ്ചായത്തുകൾ എന്നിവ.

## ഭരണസമിതി 2020

## സ്ഥിതിവിവരക്കണക്കുകൾ
2001 ലെ സെൻസസ് പ്രകാരം  പഞ്ചായത്തിലെ ജനസംഖ്യ 16028 ഉം സാക്ഷരത 91.35 ശതമാനവുമാണ്.
## അവലംബം

 

വർഗ്ഗം:കോഴിക്കോട് ജില്ലയിലെ ഗ്രാമപഞ്ചായത്തുകൾ
അനക്കോണ്ട

ഏറ്റവും വലിയ പാമ്പുകളിൽ ഒരിനമാണ്‌ **അനക്കോണ്ട**. ശാസ്ത്രനാമം. യൂനെക്റ്റസ് മൂരിനസ് (Eunectes murinus). ഇവയുടെ വലിപ്പത്തെപ്പറ്റി അതിശയോക്തി കലർന്ന ചില വിവരണങ്ങളുണ്ടെങ്കിലും എട്ടു മീറ്ററിൽ കൂടുതൽ വലിപ്പമുള്ളവ വിരളമാണ്. ബ്രസീൽ‍, പെറു, ഗയാന എന്നിവിടങ്ങളിലെ ചതുപ്പുനിലങ്ങളിലും വനങ്ങളിലും ഇവയെ കണ്ടുവരുന്നു. അനക്കോണ്ടയ്ക്ക് പൊതുവേ പച്ചകലർന്ന തവിട്ടുനിറമാണുള്ളത്. പുറത്തു രണ്ടു വരിയായി അണ്ഡാകൃതിയിലുള്ള കറുത്തപാടുകളും വശങ്ങളിൽ വെളുത്ത പുള്ളികളും കാണാം. 

തല പരന്നതും കറുപ്പുനിറം ഉള്ളതുമാണ്. വിഷപ്പല്ലുകൾ കാണാറില്ല. കൂടുതൽ സമയവും ഇവ വെള്ളത്തിനടിയിൽ കഴിഞ്ഞുകൂടുന്നു; തലമാത്രം ജലപ്പരപ്പിൽ ഉയർത്തിപ്പിടിച്ച് ഇരയുടെ ആഗമനം പ്രതീക്ഷിച്ച് കഴിയാറുമുണ്ട്. ചിലപ്പോൾ മരക്കൊമ്പുകളിൽ വളഞ്ഞുകൂടി കിടക്കുകയും ചെയ്യും. പെരുമ്പാമ്പിനെപ്പോലെ, ഇരയെ ഞെരുക്കിക്കൊന്നാണ് ഇവ ഭക്ഷിക്കുക. മുട്ട വിരിഞ്ഞു പുറത്തിറങ്ങുന്ന പാമ്പിൻകുഞ്ഞിന് ഒരു മീറ്ററോളം നീളംവരും. ഒരു പ്രാവശ്യം 70-ൽപ്പരം കുഞ്ഞുങ്ങൾ ഉണ്ടാവുന്നു.

അനക്കോണ്ട മനുഷ്യരെ പിടികൂടി ഭക്ഷിക്കുമെന്ന ധാരണ അടിസ്ഥാനരഹിതമാണ്. 
## അവലംബം

വർഗ്ഗം:വിഷമില്ലാത്ത പാമ്പുകൾ
റാറ്റിൽസ്നേക്

ക്രോട്ടാലസ്, സിസ്ട്ര്യൂറസ് എന്നീ ജീനസുകളിൽ പെടുന്ന വിഷപ്പാമ്പുകളാണ്‌ **റാറ്റിൽസ്നേക്കുകൾ**. വിഷപ്പാമ്പുകളുടെ *ക്രോട്ടേലിനേ* ഉപകുടുംബത്തിലാണ്‌ ഇവയുടെ സ്ഥാനം.

റാറ്റിൽസ്നേക്കുകളുടേതായി മുപ്പതോളം സ്പീഷീസുകളുണ്ട്. ഇവയ്ക്ക് അനേകം ഉപസ്പീഷീസുകളുമുണ്ട്. ഈ പാമ്പുകളുടെ വാലറ്റത്തായി കാണപ്പെടുന്ന ചിലമ്പിൽ (കുലുക്കുമ്പോൾ ശബ്ദമുണ്ടാക്കുന്ന വസ്തു) നിന്നാണ്‌ ഇവയുടെ പേരിന്റെ ഉദ്ഭവം. അപായസൂചന ലഭിക്കുമ്പോൾ പാമ്പുകൾ ചിലമ്പിളക്കി ശബ്ദം പുറപ്പെടുവിക്കുന്നു.

എലികളും ചെറിയ പക്ഷികളും മൃഗങ്ങളും മറ്റുമാണ്‌ ഇവയുടെ ഭക്ഷണം. ഇരയെ ഞെരുക്കിക്കൊല്ലുന്നതിനുപകരം വിഷം കുത്തിവച്ച് വരുതിയിലാക്കുകയാണ്‌ ഇവ ചെയ്യുക. 

വസന്തകാലത്തിലാണ്‌ റാറ്റിൽസ്നേക്കുകൾ ഇണചേരുക. മിക്ക പാമ്പുകളും മുട്ടയിടുന്നവയാണെങ്കിലും റാറ്റിൽസ്നേക്കുകൾ കുഞ്ഞുങ്ങളെ പ്രസവിക്കുകയാണ്‌ ചെയ്യുന്നത്. ചില സ്പീഷീസുകളിൽ അമ്മപ്പാമ്പ് മുട്ടകളെ വളർച്ചയെത്തും വരെ ശരീരത്തിൽ സൂക്ഷിക്കുകയും മുട്ടയിട്ട ഉടനെത്തന്നെ അവ വിരിയുകയും ചെയ്യുന്നു. ജനിച്ച ഉടനെ തന്നെ പാമ്പിൻകുഞ്ഞുങ്ങൾ സ്വയംപര്യാപ്തരായിരിക്കും.

അമേരിക്കൻ ഭൂഖണ്ഡങ്ങളിൽ ദക്ഷിണ കാനഡ മുതൽ മധ്യ അർജന്റീന വരെയുള്ള ഭാഗത്താണ്‌ റാറ്റിൽസ്നേക്കുകൾ കാണപ്പെടുന്നത്. അമേരിക്കൻ ഐക്യനാടുകളുടെ തെക്കുപടിഞ്ഞാറൻ ഭാഗത്തെയും ഉത്തരമെഹികോയിലെയും മരുഭൂമികളിലാണ്‌ ഇവയുടെ എണ്ണം കൂടുതൽ.

## മീഡിയ
thumb|left|300px|റാറ്റിൽസ്നേക്

വർഗ്ഗം:വിഷമുള്ള പാമ്പുകൾ
വർഗ്ഗം:മരുഭൂമിയിലെ ജന്തുജാലം

## ഇതും കൂടികാണുക

കുഴിമണ്ഡലി 

അണലി
വി. വിജയകുമാർ

thumb|വി. വിജയകുമാർ
ഒരു മലയാള ഗ്രന്ഥകാരനാണ് **വി.വിജയകുമാർ**. സാഹിത്യം, സംസ്ക്കാരം, ശാസ്ത്രം എന്നീ വിഷയങ്ങളിൽ ആനുകാലികങ്ങളിലും എഴുതാറുണ്ട്. കേരള ഭാഷാ ഇൻസ്റ്റിറ്റ്യൂട്ടിന്റെ വൈജ്ഞാനികസാഹിത്യത്തിനുള്ള 2007-ലെ എൻ.വി. കൃഷ്ണവാരിയർ സാഹിത്യപുരസ്ക്കാരം നേടി. ഏറ്റവും നല്ല ചലച്ചിത്രലേഖനത്തിനുള്ള  കേരള സംസ്ഥാന സർക്കാരിന്റെ 2013ലെ അവാർഡ് അടൂർ ഗോപാലകൃഷ്ണന്റെ ചലച്ചിത്രങ്ങളെ ആസ്പദമാക്കി എഴുതിയ ലേഖനത്തിനു ലഭിച്ചു. കേരള സാഹിത്യ അക്കാഡമിയുടെ 2020 ലെ ജി എൻ പിള്ള അവാർഡ് "ശാസ്ത്രവും തത്വചിന്തയും എന്ന പുസ്തകത്തിനു ലഭിച്ചു. 

## പുസ്തകങ്ങൾ

* ക്വാണ്ടം ഭൌതികത്തിലെ ദാർശനികപ്രശ്നങ്ങൾ - മാതൃഭൂമി ബുക്ക്സ് 
* ഉത്തരാധുനികശാസ്ത്രം: വിശ്ലേഷണവും വിമർശനവും - പൂർണ്ണ പബ്ലിക്കേഷൻസ് 
* ആത്മസമരങ്ങൾ - ഇൻസൈറ്റ് പബ്ലിക്ക 
* കഥയിലെ പ്രശ്നലോകങ്ങൾ -  J & P, Mumbai 
* ശാസ്ത്രം, ദർശനം, സംസ്ക്കാരം - കേരള ഭാഷ ഇൻസ്റ്റിറ്റ്യൂട്ട് 
* ശാസ്ത്രവും തത്വചിന്തയും - കേരള ഭാഷ ഇൻസ്റ്റിറ്റ്യൂട്ട് 
* കഥയിലിലില്ലാത്തത് - ലോഗോസ് ബുക്ക്സ്
* പ്രതിരോധത്തിന്റെ അടയാളങ്ങൾ - ഐ ബുക്ക്സ്   
* ശാസ്ത്രത്തിന്റെ ജ്ഞാനശാസ്ത്രം  - ചിന്ത പബ്ലിഷേഴ്സ്
* കാഴ്ച : ചലച്ചിത്രവും ചരിത്രവും - ഐ ബുക്‌സ്, കോഴിക്കോട് 
* വെള്ളിത്തിരയിലെ പ്രക്ഷോഭങ്ങൾ - ഐ ബുക്‌സ്, കോഴിക്കോട് 
* ജനകീയസംസ്കാരസമീക്ഷ (എഡിറ്റർ) - ഐ ബുക്‌സ്, കോഴിക്കോട്

## ജീവിതരേഖ
1962 ജൂലൈ 5 ന് ജനിച്ചു. സ്വദേശം തൊടുപുഴയ്ക്കടുത്ത് കുടയത്തൂർ. അച്ഛൻ: വി.വാസുദേവൻ നായർ അമ്മ: പി.എൻ. കമലമ്മ. കേരള സർക്കാരിന്റെ കൃഷി വകുപ്പ്, ക്ഷീരവികസന വകുപ്പ്, കാഞ്ഞിരപ്പള്ളി സെന്റ് ഡൊമിനിക്സ് കോളേജ്, മലപ്പുറം ഗവ. കോളേജ് എന്നിവിടങ്ങളിൽ പ്രവൃത്തിയെടുത്തിട്ടുണ്ട്. 2000 മുതൽ  പാലക്കാട് ഗവ. വിക്ടോറിയ കോളേജിൽ അദ്ധ്യാപകനായിരുന്നു.   2019 ൽ  വിരമിച്ചു. തൃശ്ശൂരിൽ  താമസിക്കുന്നു.

## അവലംബം
* http://www.keralafilm.com/images/state_film_awards2013.pdf 
* https://truecopythink.media/tag/v-vijayakumar
*#

വർഗ്ഗം:1962-ൽ ജനിച്ചവർ
വർഗ്ഗം:ജൂലൈ 5-ന് ജനിച്ചവർ
വർഗ്ഗം:മലയാളം എഴുത്തുകാർ
വർഗ്ഗം:ഇടുക്കി ജില്ലയിൽ ജനിച്ചവർ
കപ്യാർ

ക്രിസ്തീയ പള്ളികളിലെ അൾത്താര ശുശ്രൂഷക്ക് ഔദ്യോഗിക നിയമനം ലഭിച്ച വ്യക്തിയാണ് **കപ്യാർ**. അൾത്താരയിലെ ആരാധനാപരമായ ശുശ്രൂഷയ്ക്കു പുറമേ, ദേവാലയത്തിന്റേയും ദേവാലയ പരിസരത്തിന്റേയും ദൈനംദിന മേൽനോട്ടത്തിനും കപ്യാർമാരെ ചുമതലപ്പെടുത്താറുണ്ട്.  ഇപ്പോൾ പല സഭകളും 'കപ്യാർ' എന്നതിനു പകരം 'ശുശ്രൂഷകൻ','പ്രധാന ശുശ്രൂഷകൻ' തുടങ്ങിയ പദങ്ങളാണ്  ഉപയോഗിച്ചു കാണുന്നത്.
## പേരിന് പിന്നിൽ
സുറിയാനി ഭാഷയിലെ *കബൂറാ* (Sexton, ശവക്കുഴി വെട്ടുന്നവൻ) എന്ന പദത്തിൽ നിന്നാണ് മലയാളത്തിലെ കപ്യാർ രൂപം കൊണ്ടത് എന്ന് ചില നിഘണ്ടുക്കളിലും  വിജ്ഞാനകോശങ്ങളിലും പ്രതിപാദിച്ചിട്ടുണ്ട്. എന്നാൽ ഇതു വസ്തുതാപരമോ വിശ്വാസയോഗ്യമോ അല്ല എന്നുള്ള വാദവും ശക്തമാണ്. കപ്യാർ എന്ന വാക്കിന്റെ ഉദ്ഭവത്തെപ്പറ്റി മറ്റ് ചില അഭിപ്രായങ്ങൾ കൂടി നിലവിലുണ്ട്. മാമ്മോദീസയിലെ ഉപേക്ഷണ വാക്യം  ആരംഭിക്കുന്നത് സുറിയാനിയിലെ *കോപാർ* എന്ന പദത്തിലാണ്.ഈ വാക്യം ചൊല്ലിക്കൊടുക്കുവാൻ മുൻ കാലങ്ങളിൽ നിയോഗിക്കപ്പെട്ടിരുന്നതിനാൽ ഇവർക്ക് കപ്യാർ എന്ന പേർ വന്നു എന്നാണ് ഒരു അഭിപ്രായം. മറ്റൊരു അഭിപ്രായപ്രകാരം കപ്യാർ എന്ന പദമുണ്ടായത് ലത്തീൻ ഭാഷയിലെ *കപ്യാരിയൂസ്* എന്ന വാക്കിൽ നിന്നാണ്. *നിക്ഷേപാലയ കാര്യസ്ഥൻ* എന്നാണ് ഈ വാക്കിന്റെ അർത്ഥം. 16-ആം നൂറ്റാണ്ടിൽ കേരളത്തിലെത്തിയ പോർട്ടുഗീസ് മിഷണറിമാരാണ് ഈ വാക്ക് ഇവിടെ പ്രചരിപ്പിച്ചതെന്നും ലത്തീനിലെ 'കപ്യാരിയൂസ്' പോർച്ചുഗീസ് ഭാഷയിൽ 'കപ്യാരിയോ' എന്നും മലയാളത്തിൽ ക്രമേണേ അത് 'കപ്യാർ' എന്നും ആയതായി കരുതപ്പെടുന്നു. കപ്യാർമാർ അനുഷ്ഠിക്കുന്ന ആത്മീയ കർമ്മങ്ങളുമായി തട്ടിച്ചു നോക്കുമ്പോൾ കൂടുതൽ സാധുതയുള്ള അഭിപ്രായമാണിത്.

## ചരിത്രം
ക്രിസ്തീയ സഭയുടെ ആദിമകാലത്ത് ശെമ്മാശൻമാർ ആയിരുന്നു  അൾത്താരാ ശുശ്രൂഷകളിൽ കാർമ്മികനായ വൈദികനെ സഹായിച്ചിരുന്നത്. പിന്നീട് ശെമ്മാശൻമാർ തുടർസ്ഥാനങ്ങൾ വഴി വൈദികരായി ഉയർത്തപ്പെട്ടു തുടങ്ങിയതോടുകൂടി സ്ഥിരം ശെമ്മാശൻമാർ ഇല്ലാത്ത അവസ്ഥ പലപ്പോഴും സംജാതമായിട്ടുണ്ട്. ഇത്തരം സാഹചര്യങ്ങളിൽ സ്ഥിരമായ സേവനം ലഭിക്കുന്നതിന് വേണ്ടി ശെമ്മാശനു പകരം കപ്യാരെ നിയോഗിച്ചു തുടങ്ങി.യൂറോപ്പിലാണ് ഇത് ആദ്യമായി നടപ്പിലാക്കിയത്.

## കുറിപ്പുകൾ
൧  1599-ൽ നടന്ന സൂനഹദോസിന്റെ 22-ആം കാനോനയിൽ ഇങ്ങനെ വായിക്കാം: "മലംകര എടവകയിലെ പള്ളികൾ...അടിച്ചുതൂക്കാത്തതിനെക്കൊണ്ട ചെറും പൊടിയും പെരണ്ടകെടന്നു ഞായം.  ഇത അതിന്റെ അറ്റകുറ്റം നോക്കുന്നവര ഇല്ലായ്ക കൊണ്ട.  ഇതിനെക്കൊണ്ട ശുദ്ധമാന സൂനഹദോസ പ്രമാണിക്കുന്നു:  പള്ളി പണ്ടാരത്തീന്ന എടുക്കുന്ന മൊതലിൽ തിങ്ങളിൽ(മാസം) ഏതാനും.....കപ്പ്യാരന്മാർക്ക കൊടുക്കണം എന്ന.  കപ്പ്യാരന്മാർക്ക അല്ലെംകിൽ മറ്റ ആരാനും ആഴ്ചവട്ടത്തിൽ രണ്ടകുറി അടിച്ച തുത്ത വെടിപ്പ ആക്കുന്നു എന്നാൽ അവർക്ക."

൨. ഗുണ്ടർട്ടിന്റെ നിഘണ്ടുവിൽ കപ്യാർ എന്ന പദം സുറിയാനിയിലെ *കബർ* എന്ന പദത്തിൽ നിന്നു വന്നതാണെന്ന് സൂചിപ്പിച്ചിരിക്കുന്നു.

൩. സാത്താനെ ഉപേക്ഷിക്കുന്നു എന്ന ഉപേക്ഷണ വാക്യം ചൊല്ലിക്കൽ മാമ്മോദീസ ശുശ്രൂഷയുടെ ഒരു ഭാഗമാണ്.നിശ്ചിത രൂപമുള്ള ഈ പ്രതിജ്ഞ പറയിക്കുക ഒരു കാലത്ത് ശുശ്രൂഷകരുടെ ചുമതലയായിരുന്നു. ഇപ്പോൾ കാർമ്മികനായ വൈദികൻ തന്നെ ഇതു പറയിക്കുന്നു.

൪. ദേവാലയത്തിലെ പൂജാപാത്രങ്ങൾ,ഗ്രന്ഥങ്ങൾ,തിരുവസ്ത്രങ്ങൾ തുടങ്ങിയവ സൂക്ഷിക്കുന്നതിന് അൾത്താരയോട് ചേർന്ന് ഒരു പ്രത്യേക മുറി ക്രമീകരിക്കുന്ന പതിവ് മദ്ധ്യകാലഘട്ടത്തിൽ യൂറോപ്പിലുണ്ടായിരുന്നു. ഈ നിക്ഷേപാലയങ്ങളുടെ കാര്യസ്ഥനെ കപ്യാരിയൂസ് (Capiarius) എന്നു വിളിച്ചിരുന്നു.

## അവലംബം
താലിക്കുരുവി

ആകൃതിയിലും വലിപ്പത്തിലും തുന്നാരൻ പക്ഷികളോടു സാദൃശ്യമുളള പക്ഷികളാണ്‌ **താലിക്കുരുവികൾ**‍. സിസ്റ്റികോളിഡെ (Cisticolidae) പക്ഷികുടുംബത്തിന്റെ ഉപകുടുംബമായ ഡ്രൈമോയ്സിനേയിൽ (Drymoicinae)പ്പെടുന്നു. ശാസ്ത്രനാമം: പ്രിനിയ ഹോഡ്സോനൈഅൽബോഗുലാരിസ് (Prinia hodgsoniialbogularis). *താലിവാലൻ കുരുവി* എന്നും അറിയപ്പെടുന്നു. ഇവ സാധാരണ കുരുവികളേക്കാൾ വലിപ്പം കുറഞ്ഞവയാണ്. മ്യാന്മാർ‍‍, ആസാം, മൈസൂർ തുടങ്ങിയ പ്രദേശങ്ങളിലാണ് ഇവയെ കൂടുതലായി കാണുന്നത്. വടക്കൻ കേരളത്തിൽ പുല്ലും മുൾച്ചെടികളും വളർന്നു നില്ക്കുന്ന ചെങ്കൽ കുന്നുകൾ, കശുമാവിൻ തോട്ടങ്ങൾ, 1500 മീറ്റർ വരെ ഉയരമുളള മലകൾ തുടങ്ങിയ പ്രദേശങ്ങളിൽ ഫെബ്രുവരി മുതൽ നവംബർ വരെയുളള കാലയളവിൽ ഇവയെ കാണാം. പൊന്തകളും പുൽക്കൂട്ടങ്ങളുമാണ് ഇവയുടെ ഇഷ്ടവാസസ്ഥലം.

3-5 പക്ഷികളുടെ ചെറുകൂട്ടങ്ങളായോ 10-20 പക്ഷികളുടെ കൂട്ടങ്ങളായോ ഇവയെ കാണാം. ഇവ എപ്പോഴും ചലിച്ചു കൊണ്ടിരിക്കും. സദാസമയവും താഴ്ന്ന സ്വരത്തിൽ ശബ്ദിച്ചുകൊണ്ടുമിരിക്കും. യൂസി-യൂസി-യൂസി-വിച്ച്-വിച്ച്-ച്വി-ച്വി-ച്വിച്ച് എന്നിങ്ങനെ നീട്ടിപ്പാടുന്നു. ആൺ പെൺ പക്ഷികൾ കാഴ്ചയിൽ ഒരേപോലിരിക്കും. പ്രജനനകാലത്ത് പക്ഷിയുടെ ഉപരിഭാഗമെല്ലാം മങ്ങിയ കറുപ്പും അടിഭാഗം വെളുപ്പും നിറമാകുന്നു. മാറിൽ ചാരനിറത്തിൽ ചങ്ങല പോലെ തോന്നിക്കുന്ന ഒരു പട്ട ഉണ്ട്. നീണ്ട വാലിന്റെ അഗ്രഭാഗത്ത് വെളുപ്പു നിറത്തിലുളള പുളളികളും അതിനു തൊട്ടുതാഴെ കടും തവിട്ടുനിറത്തിലുളള പുളളികളുമുണ്ട്. പ്രജനനകാലമല്ലാത്തപ്പോൾ വാലിനറ്റത്തുളള പൊട്ടുകൾ കൂടുതൽ തെളിഞ്ഞു കാണാം. ഇവ സദാസമയവും വാൽ പൊക്കിപ്പിടിച്ച് വിറപ്പിച്ചുകൊണ്ടിരിക്കും.

കീടങ്ങളാണ് ഇവയുടെ മുഖ്യ ആഹാരം. പുഷ്പങ്ങളിൽ നിന്ന് തേൻ നുകരാറുമുണ്ട്. ഏപ്രിൽ-ജൂലൈ. വരെയുളള മാസങ്ങളിൽ ഇവ തുന്നാരൻ പക്ഷിയുടെ കൂടിനോടു സാദൃശ്യമുളള കൂടു കെട്ടുന്നു. 90-300 മീറ്റർ വരെ ഉയരമുളള സ്ഥലങ്ങളിലാണ് കൂടുകെട്ടുക. വലിയ ഇലകൾ ഒന്നോ രണ്ടോ പ്രാവശ്യം മടക്കി കോണാകൃതിയിലാക്കി പുല്ലും നാരുകളും ചുറ്റി അരികുകൾ തുന്നിയെടുക്കുന്നു. ഇവ വിവിധ നിറങ്ങളിലുളള മൂന്നോ നാലോ മുട്ടകളിടുന്നു. വെളുപ്പ്, നീല, ഇളംചുവപ്പുകലർന്ന വെളള, പച്ച കലർന്ന വെളള എന്നീ നിറങ്ങളിലുളള മുട്ടകളായിരിക്കും. മുട്ടയുടെ വീതികൂടിയ അറ്റത്ത് ഒരു ചെറിയ തൊപ്പി പോലെ തോന്നിക്കത്തക്കവിധത്തിലാണ് മുട്ടയിൽ പൊട്ടുകൾ കാണുക. 14.7 x 11.7 മി.മീറ്ററാണ് മുട്ടയുടെ വലിപ്പം.

ആൺ പെൺ പക്ഷികൾ ഒരുമിച്ച് കൂടുകെട്ടുകയും അടയിരിക്കുകയും കുഞ്ഞുങ്ങളെ സംരക്ഷിക്കുകയും ചെയ്യുന്നു. 11 ദിവസമാണ് അടയിരിപ്പു കാലം. 
## അവലംബം

വർഗ്ഗം:കേരളത്തിലെ പക്ഷികൾ
വർഗ്ഗം:പൊടിക്കുരുവികൾ
കോപ്പൻഹേഗൻ വ്യാഖ്യാനം

ക്വാണ്ടംബലതന്ത്രസിദ്ധാന്തങ്ങളെ കുറിച്ചുളള ആദ്യത്തെ വ്യാഖ്യാനമാണിത്‌. 1930-കളിൽ ഇത്‌ ഔദ്യോഗികവ്യാഖ്യാനമായി സ്വീകരിക്കപ്പെട്ടു. ഈ വ്യാഖ്യാനത്തിന്റെ നിർമ്മാതാവും പ്രധാനവക്താവും പ്രശസ്ത ഭൌതികശാസ്ത്രജ്ഞനായ നീൽസ് ബോറായിരുന്നു. ക്വാണ്ടം സിദ്ധാന്തം അണുപ്രതിഭാസങ്ങളുടെ പൂർണ്ണവും ശാസ്ത്രീയവുമായ വിശദീകരണം നൽകുന്നുണ്ടെന്നും  ഒരു സിദ്ധാന്തത്തെ അതിന്റെ പ്രയോജനത്തിന്റെ അടിസ്ഥാനത്തിൽ വ്യാഖ്യാനിക്കണമെന്നുമുള്ള കാര്യങ്ങളാണ്‌ കോപ്പൺഹെഗൻ വ്യാഖ്യാനത്തിന്റെ നിയാമകസത്തയെന്നു പറയാം. പരീക്ഷണങ്ങളിലൂടെ തെളിയിക്കാൻ കഴിയുന്ന അണുപ്രതിഭാസങ്ങളെ ക്വാണ്ടം സിദ്ധാന്തത്തിന്‌ വിശദീകരിക്കാൻ കഴിയില്ലെങ്കിൽ മറ്റൊരു സൈദ്ധാന്തികനിർമ്മിതിക്കും അതിനു കഴിയില്ല എന്ന അർത്ഥത്തിലാണ്‌, ക്വാണ്ടം സിദ്ധാന്തം പൂർണ്ണമാണെന്ന് കോപ്പൺഹെഗൻ വ്യാഖ്യാനം പറയുന്നത്‌. 

ക്ലാസ്സിക്കൽ പ്രതിഭാസങ്ങളുടെ പഠനത്തിൽ നിരീക്ഷിതവസ്തുവും നിരീക്ഷണോപകരണവും കൃത്യമായി വേർതിരിക്കപ്പെടുന്നുണ്ട്‌. അവിടെ, ഇവ തമ്മിലുളള പ്രതിപ്രവർത്തനം ഒഴിവാക്കാവുന്നതുമാണ്‌.  എന്നാൽ, ക്വാണ്ടം പ്രതിഭാസങ്ങളിൽ ഈ പ്രതിപ്രവർത്തനം ഒഴിവാക്കാൻ കഴിയുന്നതല്ലെന്ന് ബോർ പറയുന്നു. മൊത്തം പ്രതിഭാസത്തിൽനിന്ന് നിരീക്ഷണോപകരണത്തെ വേർതിരിക്കാനാവില്ലെന്ന അവസ്ഥയാണ്‌ സൂക്ഷ്മവ്യവസ്ഥകളിൽ സാംഖ്യകമായ വിശദീകരണങ്ങളിലേക്ക്‌ നയിക്കുന്നതിന്‌ കാരണമാകുന്നത്‌. കോപ്പൺഹെഗൻ വ്യാഖ്യാനം മാത്രമാണ്‌ ക്വാണ്ടംബലതന്ത്രത്തിന്റെ ശരിയായ ഏക വ്യാഖ്യാനം എന്നു കരുതുന്നവരുണ്ട്‌.

## പുറത്തെ കണ്ണികൾ
* Copenhagen Interpretation (''Stanford Encyclopedia of Philosophy'')
* Physics FAQ section about Bell's inequality
* The Copenhagen Interpretation of Quantum Mechanics
* Preprint of Afshar Experiment 
* The Quantum Illusion
ഉണ്ണി ആർ.

ഉത്തരാധുനിക മലയാള ചെറുകഥാകൃത്തും, തിരക്കഥാകൃത്തുമാണ് **ഉണ്ണി. ആർ**. കാളിനാടകം, ബഹുജീവിതം, പത്തുകല്പനകൾക്കിടയിൽ രണ്ടു പേർ, ആലീസിന്റെ അത്ഭുതലോകം ,മുദ്രാരാക്ഷസം, ലീല എന്നിവ ഉണ്ണിയുടെ ശ്രദ്ധിക്കപ്പെട്ട കഥകളാണ്‌.

## ജീവിതരേഖ
1971-ൽ കോട്ടയം ജില്ലയിലെ കുടമാളൂരിൽ ജനിച്ചു.അച്ഛൻ എൻ. പരമേശ്വരൻ നായരും, അമ്മ കെ.എ. രാധമ്മയുമാണ്‌. കുടമാളൂർ എൽ.പി. സ്കൂൾ, സി.എം.സ്. ഹൈസ്കൂൾ, സി.എം.എസ് കോളേജ് ബസേലിയസ് കോളേജ് എന്നിവിടങ്ങളിൽ നിന്നായി വിദ്യാഭ്യാസം നേടി.  തിരുവനന്തപുരത്ത് പത്തൊൻപത് വർഷം ഏഷ്യാനെറ്റ് ന്യൂസിൽ ജോലി  ചെയ്തിരുന്നു. ഇപ്പോൾ പൂർണ്ണമായും സാഹിത്യത്തിലും സിനിമ തിരക്കഥാ രചനയിലും സജീവം.  ഭാര്യ അനു ചന്ദ്രൻ മകൾ സരസ്വതി 

## എഴുത്തുകൾ
### ചെറുകഥാ സമാഹാരങ്ങൾ
*ഒഴിവുദിവസത്തെ കളി
*കാളിനാടകം
*കോട്ടയം-17
*ഒരു ഭയങ്കര കാമുകൻ
*കഥ
* വാങ്ക്‌
* അടങ്ങ് മലയാളീ

## തിരക്കഥകൾ
*ബിഗ് ബി (സംഭാഷണം)
*ബ്രിഡ്‌‌ജ് (കേരള കഫേ എന്ന ചിത്രത്തിലെ ഒരു കഥ]])
*അൻവർ (സംഭാഷണം)
*ചാപ്പാ കുരിശ് (സമീർ താഹിറിനൊടൊപ്പം)
*ബാച്ച്‌ലർ പാർട്ടി (സന്തോഷ് ഏച്ചിക്കാനത്തോടൊപ്പം)
*മുന്നറിയിപ്പ്
*കുള്ളന്റെ ഭാര്യ(5 സുന്ദരികൾ എന്ന ചിത്രത്തിലെ ഒരു കഥ]])
*ചാർലി
*ലീല

## പുരസ്ക്കാരങ്ങൾ
* 2015-ലെ മികച്ച തിരക്കഥാകൃത്തിനുള്ള കേരളസംസ്ഥാന ചലച്ചിത്രപുരസ്കാരം മാർട്ടിൻ പ്രക്കാട്ടുമായി പങ്കിട്ടു ലഭിച്ചു. - ചാർലി
*തോമസ് മുണ്ടശ്ശേരി പുരസ്ക്കാരം
*ഇ.പി. സുഷമ എൻഡോവ്മെന്റ് പുരസ്ക്കാരം
*കെ.എ. കൊടുങ്ങല്ലൂർ കഥാപുരസ്ക്കാരം
*ടി.പി.കിഷോർ പുരസ്ക്കാരം
*വി.പി. ശിവകുമാർ സ്മാരക കേളി പുരസ്ക്കാരം
*ചെറുകഥക്കുള്ള കേരള സാഹിത്യ അക്കാദമി പുരസ്കാരം - വാങ്ക് - 2020

## ചിത്രശാല

Unni R.jpg

## അവലംബം


വർഗ്ഗം:മലയാള കഥാകൃത്തുക്കൾ
വർഗ്ഗം:മലയാളചലച്ചിത്രതിരക്കഥാകൃത്തുക്കൾ
വർഗ്ഗം:മികച്ച തിരക്കഥാകൃത്തിനുള്ള കേരളസംസ്ഥാന ചലച്ചിത്രപുരസ്കാരം ലഭിച്ചവർ
വർഗ്ഗം:ചെറുകഥക്കുള്ള കേരള സാഹിത്യ അക്കാദമി പുരസ്കാരം ലഭിച്ചവർ
സ്വയം‌സിദ്ധപ്രമാണം

തെളിവുനൽകാതെ തന്നെ സ്വീകരിയ്ക്കപ്പെടുന്ന പ്രസ്താവനയെയാണ്, ഗണിതത്തിൽ, **സ്വയംസിദ്ധപ്രമാണം** അഥവാ **ആക്സിയം** എന്നുപറയുന്നത്. **പ്രത്യക്ഷപ്രമാണം**, **സ്വയംസിദ്ധതത്ത്വം** എന്നീ പേരുകളിലും ഇത് അറിയപ്പെടുന്നു. തർക്കവിധിപ്രകാരം ഒരു പ്രസ്താവം ഉപപാദിക്കാൻ‍, മററു ചില പ്രസ്താവങ്ങൾ ആധാരമായി വേണം. ഈ ആധാരങ്ങൾ സ്ഥാപിക്കാൻ പിന്നെയും മററ് ആധാരങ്ങളെ ആശ്രയിക്കേണ്ടിവരും. ഇങ്ങനെ പുറകോട്ടു നോക്കിയാൽ, നിഗമനമാലയുടെ ആരംഭത്തിൽ ഉപപത്തികൂടാതെ സ്വീകരിച്ച ചില പ്രസ്താവങ്ങൾ കാണണം. അവയാണ് ആക്സിയങ്ങൾ.

ഇത്തരം അംഗീകൃത പ്രമാണങ്ങൾ എല്ലാ ഗണിതശാസ്ത്രശാഖകളിലും കാണാം.

ഉദാഹരണങ്ങൾ

* ഒരേ വസ്തുവിന് തുല്യമായ വസ്തുക്കൾ പരസ്പരം തുല്യങ്ങളായിരിയ്ക്കും.
* മുഴുവനേക്കാൾ ചെറുതാണ് ഭാഗികം
യുക്തിപൂർണ്ണവും യുക്തിരഹിതവുമായ അർത്ഥങ്ങളിൽ ഗണിതശാസ്ത്രത്തിൽ ഇവ ഉപയോഗിച്ചുവരുന്നു.

[thumb|250px|right|[യൂക്ലിഡ്, ആക്സിയങ്ങൾ ഉപയോഗിച്ച് തുടങ്ങിയ വ്യക്തി]]
ബി.സി. നാലാം ശതകത്തിൽ യൂക്ലിഡ് ആണ്, ജ്യാമിതിയിൽ, ആക്സിയങ്ങൾ എടുത്തുപറഞ്ഞശേഷം അവയിൽ നിന്നു ശുദ്ധ നിഗമനംമൂലം പ്രമേയങ്ങളെല്ലാം വരുത്തുന്ന സമ്പ്രദായം ആവിഷ്കരിച്ചത്. ആക്സിയങ്ങൾ സ്വയംസിദ്ധമാണെന്നും അവ തെളിയിക്കേണ്ട ആവശ്യമില്ലെന്നും ആണ് അന്നുമുതൽ രണ്ടായിരത്തിലേറെ വർഷങ്ങളോളം നിലനിന്നുപോന്ന ധാരണ. എന്നാൽ യൂക്ളിഡിന് ഈ ധാരണ ഇല്ലായിരുന്നു എന്ന് ചില പണ്ഡിതർ അഭിപ്രായപ്പെട്ടിട്ടുണ്ട്. 19-ാം ശതകത്തിൽ, അയൂക്ലീഡീയ ജ്യാമിതികൾ സാധ്യമാണെന്നു തെളിഞ്ഞപ്പോൾ ഈ ചിന്താഗതിക്കു മാറ്റം വന്നു. 

ആധുനിക ഗണിതത്തിലെ നിലപാട് ആക്സിയങ്ങൾ പരിപൂർണ്ണമായും സത്യമാണെന്നല്ല, മറിച്ച് അവ സത്യമെന്നു സ്വീകരിക്കപ്പെട്ടവയാണെന്നും അവ സത്യമാകുന്നിടത്തെല്ലാം അവയിൽ നിന്നു സിദ്ധിച്ച പ്രമേയങ്ങളും സത്യമായിരിക്കും എന്നും മാത്രമാണ്.

ആക്സിയാത്മകരീതി ഇപ്പോൾ ജ്യാമിതിയിൽ മാത്രമല്ല ഗണിതത്തിന്റെ എല്ലാ ശാഖകളിലും പ്രയോജനപ്പെടുത്തിവരുന്നു. ഈ രീതി ആധുനിക ഗണിതത്തിന്റെ ഒരു പ്രത്യേകതയാണ് എന്നുതന്നെ പറയാം.

## ചരിത്രത്തിൽ
പ്രാചീന ഗ്രീസിൽ ഇത്തരം സിദ്ധാന്തങ്ങൾ നിലനിന്നിരുന്നതായി കാണാം. ശുദ്ധഗണിതശാസ്ത്രത്തെ പ്രതിനിധാനം ചെയ്യുന്നത് ഇത്തരം സിദ്ധാന്തങ്ങളാണ്. ന്യായശാസ്ത്രവും ശുദ്ധഗണിതശാസ്ത്രവും ഇത്തരം തെളിവില്ലാത്ത പ്രമാണങ്ങൾ ഉപയോഗിച്ചാണ് മറ്റു അടിസ്ഥാനതത്വങ്ങൾ തെളിയിക്കുന്നത്. ന്യായശാസ്ത്രത്തിലെ ആദ്യസിദ്ധാന്തങ്ങളെ സൂചിപ്പിക്കാൻ സ്വയംസിദ്ധപ്രമാണങ്ങളാണ് ഉപയോഗിക്കുന്നത്.

## അവലംബം
Encarta Reference Library Premium 2005

വർഗ്ഗം:ഗണിതം
ടറന്റുല

തെരാഫോസിഡേ കുടുംബത്തിലെ വലുതും പലപ്പോഴും രോമമുള്ളതുമായ ചിലന്തികളുടെ ഒരു കൂട്ടമാണ് ഊറാമ്പിലി എന്നറിയപ്പെടുന്നത്. അരാക്നിഡ് വർഗത്തിലെ അരാനെയ്ഡ് ഗോത്രത്തിൽപ്പെട്ട തെറാഫോസിഡേ കുടുംബത്തിൽ ഉൾപ്പെടുത്തിയിരിക്കുന്നു. പട്ടുപോലെ മൃദുവായ ശരീരാവരണവും നീളമേറിയ കാലുകളും ഇവയുടെ പ്രത്യേകതകളാണ്. ഉഷ്ണമേഖലാ-ഉപോഷ്ണമേഖലാ പ്രദേശങ്ങളിലാണ് മിക്ക ഇനങ്ങളും കാണപ്പെടുന്നതെങ്കിലും അപൂർവമായി തണുപ്പേറിയ പ്രദേശങ്ങളിലും കണ്ടുവരുന്നുണ്ട്. ലോകത്തിലെമ്പാടുമായി ആയിരത്തിലേറെ ഇനങ്ങളെ തിരിച്ചറിഞ്ഞിട്ടുണ്ട്. ലൈക്കോസ ടറന്റുല (Lycosa tarantula) ആണ് കൂടുതലായി കാണപ്പെടുന്നയിനം. മരുഭൂമികളിൽ അഫോനോപെൽമ ഇനത്തിൽപ്പെട്ട ടറന്റുലകളാണുള്ളത്. ക്റ്റിനിസിഡേ (Ctenizidae), ഡിപ്ലൂറിഡേ (Dipluridae), ആറ്റിപ്പിഡേ (Atipidae) എന്നീ കുടുംബങ്ങളിൽപ്പെടുന്ന ചിലന്തിയിനങ്ങളും ഊറാമ്പിലിയുടെ അടുത്ത ബന്ധുക്കളാണ്.

ഊറാമ്പിലിയുടെ ഇനങ്ങൾ വലിപ്പത്തിൽ വ്യത്യസ്തത പുലർത്തുന്നു. അമേരിക്കയിൽ കാണപ്പെടുന്ന ഇനത്തിന് 3 മുതൽ 7 സെന്റിമീറ്റർ വരെ മാത്രമേ നീളമുള്ളു. പക്ഷേ ഇവയുടെ കാലുകൾക്ക് 13 സെന്റിമീറ്റർ വരെ നീളമുണ്ടാവും. എന്നാൽ 10 സെന്റിമീറ്റർ വരെ ശരീരനീളവും 25 സെന്റിമീറ്റർ വരെ കാലുകൾക്കു നീളവുമുള്ള വലിയ സ്പീഷീസ് തെക്കേ അമേരിക്കയിൽ കാണപ്പെടുന്നുണ്ട്.

ഊറാമ്പിലികളുടെ എല്ലാ ഇനത്തിലും വിഷഗ്രന്ഥികൾ കാണപ്പെടുന്നു. ഈ ഗ്രന്ഥികളിൽ നിന്നുള്ള സൂക്ഷ്മനാളികൾ പാദങ്ങളുടെ അഗ്രം വരെ എത്തിച്ചേരുന്നു. ഇരയെ മയക്കാനാണ് ഇവ വിഷം കുത്തിവയ്ക്കുന്നത്. മറ്റു ചിലന്തിയിനങ്ങളെപ്പോലെ വല കെട്ടിയല്ല ഊറാമ്പിലികൾ ഇരയെ പിടിക്കുന്നത് മറിച്ച് ഇരയെ ഓടിച്ചിട്ടുപിടിക്കുന്ന രീതിയാണ് ഇവയ്ക്കുള്ളത്. ഊറാമ്പിലികൾ മാംസഭുക്കാണ്. ഇരയുടെ ശരീരദ്രാവകത്തെ ഇവ വലിച്ചുകുടിക്കുന്നു. ചെറിയ അകശേരുകികൾ, പല്ലികൾ, പാമ്പുകൾ, തവളകൾ, എലികൾ എന്നിവയെ ഒക്കെ ഇവ ഇരയാക്കാറുണ്ട്. പക്ഷേ ഇവ മനുഷ്യരെ ഉപദ്രവിക്കാറില്ല.
left|thumb|200px|ടറന്റുലയുടെ കണ്ണുകൾ
ആഗസ്റ്റ് മുതൽ ഒക്ടോബർ വരെയാണ് ഊറാമ്പിലികളുടെ പ്രജനന കാലം തുടർന്ന് വേനൽക്കാലം എത്തുമ്പോൾ പെൺ ഊറാമ്പിലി ഒരു കൊക്കൂൺ ഉണ്ടാക്കുകയും അതിനുള്ളിൽ ആയിരത്തിലേറെ മുട്ടകൾ ഇടുകയും ചെയ്യുന്നു. ആറാഴ്ച്ചകൊണ്ടു മുട്ടകൾ വിരിഞ്ഞ് കുഞ്ഞുങ്ങൾ പുറത്തുവരും. വർഷത്തിൽ നാലുപ്രാവശ്യം എന്ന കണക്കിന് ആദ്യത്തെ രണ്ടുവർഷം ഇവ പടംപൊഴിക്കും. തുടർന്നുള്ള നാലുവർഷങ്ങളിൽ വർഷത്തിൽ രണ്ടു പ്രാവശ്യം വീതം ഈ ശരീരാവരണമാറ്റൽ പ്രക്രിയ ആവർത്തിക്കുന്നു. നഷ്ടപ്പെടുന്ന ഉപാംഗങ്ങളെ പുനരുദ്ഭവിപ്പിക്കാനുള്ള കഴിവും ഇവയ്ക്കുണ്ട്.

മറ്റു ചിലന്തിയിനങ്ങളെ അപേക്ഷിച്ച് ഊറാമ്പിലികൾക്ക് ആയുർ ദൈർഘ്യം കൂടുതലാണ്. പെൺ ഊറാമ്പിലികളാണ് കൂടുതൽ കാലം ജീവിച്ചിരിക്കാറുള്ളത്. 20 വർഷം വരെ ഇവയ്ക്ക് ആയുർദൈർഘ്യമുണ്ടെന്ന് കണ്ടെത്തിയിട്ടുണ്ട്. അതിരൂക്ഷമായ കാലാവസ്ഥാവ്യതിയാനങ്ങളെ അതിജീവിക്കാനും ഇവയ്ക്ക് പ്രത്യേക കഴിവുണ്ട്.
ഫഹ്‌മി ഹുവൈദി

അറബ് ലോകത്തെ പ്രമുഖ പത്രപ്രവർത്തകനും കോളമിസ്റ്റുമാണ്‌  ഈജിപ്തുകാരനായ **ഫഹ്‌മി ഹുവൈദി**(അറബിക്:فهمي هويدي).  സമകാലിക ഇസ്‌ലാമിക ചിന്ത,അറബ്-മുസ്‌ലിം ലോകത്തെ പ്രശ്നങ്ങൾ എന്നീ വിഷയങ്ങളിൽ പ്രത്യേക ശ്രദ്ധകേന്ദ്രീകരിച്ചുകൊണ്ടുള്ളതാണ്‌ ഫഹ്‌മി ഹുവൈദിയുടെ രചനകൾ. ഇപ്പോൾ ശുറൂഖ് പത്രത്തിൽ ജോലിചെയ്യുന്നു.

## ജീവിതരേഖ
1937-ൽ ജനനം. പിതാവ് അബ്ദുറസാഖ് ഹുവൈദി ഇഖ്‌വാനുൽ മുസ്‌ലിമൂന്റെ സ്ഥാപക നേതാക്കളിൽ ഒരാളായിരുന്നു.  കൈറോ യൂനിവേഴ്സിറ്റിയിൽ നിന്ന് നിയമത്തിൽ ബിരുദമെടുത്ത ഫഹ്‌മി ഹുവൈദി 52 വർഷമായി പത്രപ്രവർത്തന രംഗത്തുണ്ട്. ഹുവൈദിയുടെ പ്രതിവാര ലേഖനം ഒരേസമയം എട്ട് അറബ് രാജ്യങ്ങളിലും അൽ-ജസീറ നെറ്റിലും പ്രസിദ്ധീകരിച്ചു വരുന്നു. പ്രതിദിന കോളം ഒരേ സമയം നാലു അറബ് രാജ്യങ്ങളിലെ വായനക്കാരിലെത്തുന്നു. 1979 ലെ ഇറാൻ വിപ്ലവത്തിനു ശേഷം ആ രാജ്യം സന്ദർശിക്കുന്ന ആദ്യ അറബ് പത്രപ്രവർത്തകനാണ്‌ ഫഹ്‌മി ഹുവൈദി. 

## പത്രപ്രവർത്തന ജീവിതം
ഇഖ്‌വാനുൽ മുസ്‌ലിമൂന്റെ പ്രസിദ്ധീകരണമായ 'അദ്ദ‌അവ' യിൽ കാർട്ടൂണുകൾ വരച്ചുകൊണ്ടാണ്‌ ഫഹ്‌മി ഹുവൈദി പത്രപ്രവർത്തന രംഗത്തേക്ക് പ്രവേശിക്കുന്നത്. 1960 കളുടെ ഒടുവിലാണ്‌ ഫഹ്‌മി ഹുവൈദി അൽ അഹ്‌റാം പത്രത്തിൽ ചേരുന്നത്. 1979 ൽ കുവൈറ്റിലെ അൽ-അറബ് പത്രത്തിന്റെ മാനാജിംഗ് എഡിറ്ററായി.

## ഗ്രന്ഥങ്ങൾ
*ദ ഖുർ‌ആൻ ആൻഡ് ദ സുൽത്താൻ 
*ഇറാൻ ഫ്രം ഇൻസൈഡ്
*താലിബാൻ:ഗോഡ് സോൾജിയേഴ്സ് ഇൻ ദ റോങ്ങ് ബാറ്റിൽ
*ഇസ്‌ലാം ഇൻ ചൈന
*ഫോർ ഇസ്‌ലാം ആൻഡ് ഡെമോക്രസി
*സിറ്റിസൺ നോട്ട് ദിമ്മീസ്
*ദ ഡിസ്കോഴ്സ് ഓഫ് സെക്കുലർ മിലിറ്റൻസി ഇൻ ദ ബാലൻസ്

## അവലംബം

വർഗ്ഗം:അറബ് പത്രപ്രവർത്തകർ
വർഗ്ഗം:ജീവിച്ചിരിക്കുന്നവർ
വർഗ്ഗം:ഈജിപ്ഷ്യൻ പത്രപ്രവർത്തകർ
വർഗ്ഗം:അറബ് പരിഭാഷകർ
ധ്വനി (ചലച്ചിത്രം)

*[[എ.ടി. അബു|എ.ടി. അബുവിന്റെ]]* സംവിധാനത്തിൽ പ്രേംനസീർ, ജയറാം, നെടുമുടി വേണു, ജയഭാരതി, ശോഭന എന്നിവർ പ്രധാനവേഷത്തിൽ അഭിനയിച്ച് 1988 -ൽ പ്രദർശനത്തിനിറങ്ങിയ ഒരു മലയാളചലച്ചിത്രമാണ് **ധ്വനി**.  പ്രശസ്ത ഉത്തരേന്ത്യൻ സംഗീതസം‌വിധായകൻ നൗഷാദ് സംഗീതസംവിധാനം ചെയ്ത ഈ ചിത്രമാണ് പ്രേം നസീറിന്റെ അവസാനചിത്രം . മാക് പ്രൊഡക്ഷൻസിന്റെ ബാനറിൽ അംജത് അലി നിർമ്മിച്ച ഈ ചിത്രം വിതരണം ചെയ്തത് മാക് പ്രൊഡക്ഷൻസ് ആണ്.

## രചന
കഥ, തിരക്കഥ, സംഭാഷണം എന്നിവയെല്ലാം നിർവ്വഹിച്ചത് പി.ആർ. നാഥൻ ആണ്.

## അഭിനേതാക്കൾ

## പാട്ടരങ്ങ്
യൂസഫലി കേച്ചേരി എഴുതിയ വരികൾക്ക് നൗഷാദ് ഈണം നൽകിയ ഗാനങ്ങൾ ഈ ചിത്രത്തിലുണ്ട്. പുറത്തിറങ്ങാത്ത "ഹബ്ബ ഖാത്തൂൻ" എന്ന ഹിന്ദി ചലച്ചിത്രത്തിനു വേണ്ടി നിർവ്വഹിച്ച സംഗീതം ഈ ചിത്രത്തിലും ഉപയോഗിക്കുകയായിരുന്നു.

## അണിയറ പ്രവർത്തകർ

## അവലംബം


വർഗ്ഗം:1988-ൽ പുറത്തിറങ്ങിയ മലയാളചലച്ചിത്രങ്ങൾ
വർഗ്ഗം:ജയറാം അഭിനയിച്ച മലയാളചലച്ചിത്രങ്ങൾ
വർഗ്ഗം:ജയറാം-ശോഭന ജോഡി
വർഗ്ഗം:യൂസഫലി കച്ചേരിയുടെ ഗാനങ്ങൾ
വർഗ്ഗം:നൗഷാദ് സംഗീതം നൽകിയ ചലച്ചിത്രങ്ങൾ
വർഗ്ഗം:യൂസഫലി- നൗഷാദ് ഗാനങ്ങൾ
വർഗ്ഗം:എ. റ്റി. അബു സംവിധാനം ചെയ്ത ചലച്ചിത്രങ്ങൾ
വർഗ്ഗം:പി.ആർ നാഥൻ കഥയെഴുതിയ ചലച്ചിത്രങ്ങൾ
വർഗ്ഗം:സുകുമാരി അഭിനയിച്ച ചലച്ചിത്രങ്ങൾ
വർഗ്ഗം:ജി വെങ്കിട്ടരാമൻ ചിത്രസംയോജനം ചെയ്ത ചലച്ചിത്രങ്ങൾ
വർഗ്ഗം:വേണു കാമറ ചലിപ്പിച്ച ചലച്ചിത്രങ്ങൾ
പ്ലാസ്റ്റികി

ഉപയോഗശൂന്യമായ പ്ലാസ്റ്റിക് കുപ്പികൾ കൊണ്ട് നിർമ്മിച്ച ബോട്ടാണ്‌ **പ്ലാസ്റ്റികി**. 12,500 പ്ലാസ്റ്റിക് കുപ്പികളാണ് ഇതിന്റെ നിർമ്മാണത്തിനായി  ഉപയോഗിച്ചത് . ബോട്ടിന് പതിനെട്ടുമീറ്റർ നീളമുണ്ട്.
ഇതിനു  നേതൃത്വം നൽകിയത് പരിസ്ഥിതി പ്രവർത്തകരായ ഡേവിഡ്  ദി റോത്സ്ചൈൽഡും കൂട്ടരുമാണ് . പസഫിക്ക് സമുദ്രത്തിലൂടെ 15,000 കിലോ മീറ്റർ സഞ്ചരിച്ച് നാലു മാസം കൊണ്ട് **പ്ലാസ്റ്റികി** ഇപ്പോൾ ആസ്ട്രേലിയയിലെ സിഡ്നിയിൽ എത്തിയിരിക്കുന്നു. അമേരിക്കയിലെ സാൻ ഫ്രാൻസിസ്കോയിൽ നിന്ന് 2010 മാർച്ച് 20 ന് പ്ലാസ്റ്റികി ബോട്ട് സമുദ്ര യാത്ര ആരംഭിച്ചു. ഇതിനകം പടിഞ്ഞാറൻ സോമ, ന്യു കാലിഡോനിയ എന്നീ തുറമുഖങ്ങളിൽ ബോട്ട് നങ്കൂരമിട്ടു. ആറ് പരിസ്ഥിതി പ്രവർത്തകരാണ് ഈ ബോട്ടിൽ സാഹസിക യാത്ര ചെയ്യുന്നത്.  സിഡ്നിയിൽ കുറെ നാളത്തേയ്ക്ക് ഈ ബോട്ട് പ്രദർശനത്തിനുണ്ടാകും.

പ്ലാസ്റ്റിക് മാലിന്യങ്ങൾ പരിസ്ഥിതിക്ക് ഉയർത്തുന്ന ഭീഷണിയെക്കുറിച്ച്  അവബോധം ഉണ്ടാക്കുകയാണ്  ഈ ഉദ്യമത്തിന്റെ ഉദ്ദേശം.

## അവലംബം
വിദേശവാർത്ത പേജ്(9) സിറാജ് ദിനപത്രം 27.07.2010

## പുറത്തേയ്ക്കുള്ള കണ്ണികൾ
*പ്ലാസ്റ്റിക്കി ഹോം പേജ്
*അനുബന്ധ വാർത്ത - സി.എൻ.എൻ 
*അനുബന്ധ വാർത്ത - ബി.ബി.സി
കൈപ്പനാറച്ചി

പശ്ചിമഘട്ടതദ്ദേശവാസിയായ ഒരു ചെറുമരമാണ് **കൈപ്പനാറച്ചി** അഥവാ **കൈപ്പനരഞ്ചി**.  മെലിയേസി കുടുംബത്തിൽപ്പെടുന്ന ഒരു ചെറിയ പൂമരമായ ഈ ചെടി Cipadessa ജനുസിലെ ഏക അംഗമാണ്.  സംസ്കൃതത്തിൽ **വനനിംബം, വനമാലിനി** എന്നും പറഞ്ഞു വരുന്നു. അറ്റ്ലസ് നിശാശലഭം ഈ ചെടിയിലാണു മുട്ടയിടുന്നത്

## ഔഷധഫലം
പല വിഷചികിത്സയ്ക്കും കൈപ്പനാറച്ചി ഉപയോഗിക്കുന്നുണ്ട്. മൂർഖവിഷ ചികിത്സയിൽ ഇതിന്റെ ഫലം അതിശയകരമാണെന്ന് ആദിവാസികൾ അവകാശപ്പെടുന്നു. മൂർഖൻ പാമ്പ് കടിച്ചാൽ ഉടനെ ഇതിന്റെ ഇലയുടെ നീര് ഒരൌൺസ് കഴിക്കുക, ഇത് സമൂലം അരച്ച് പുരട്ടുക, ഇല തിന്നുക എന്നിവയും മറ്റും ആദിവാസികൾക്കിടയിൽ പതിവുണ്ട്.

മാരകമായ പക്ഷവാത ചികിത്സയിലും ഈ സസ്യം ഉപയോഗിക്കാറുണ്ട്. കട്ടിയായ രക്തക്കട്ടയെപ്പോലും അലിയിപ്പിക്കുവാൻ ഈ ഔഷധം പര്യാപ്തമാണെന്നു പറയുന്നു.

## ചികിത്സ
പക്ഷവാതരോഗികൾ കൈപ്പനരഞ്ചിയുടെ ഇടിച്ചുപിഴിഞ്ഞ നീര് അര ഔൺസ് വീതം പ്രഭാതത്തിൽ കഴിക്കുന്നത് വളരെയധികം ഫലപ്രദമാണ്.

## അവലംബം

## പുറത്തേക്കുള്ള കണ്ണികൾ
* http://www.biotik.org/india/species/c/cipabacc/cipabacc_en.html
* http://ayurvedicmedicinalplants.com/index.php?option=com_zoom&Itemid=26&page=view&catid=13&key=19
* ചിത്രങ്ങൾ
*Limonoids from the Leaves of ''Cipadessa baccifera''
*Cytotoxic activity of trijugin-type limonoids from ''Cipadessa baccifera''
*Components of ''Cipadessa baccifera''

വർഗ്ഗം:വൃക്ഷങ്ങൾ
വർഗ്ഗം:ഔഷധസസ്യങ്ങൾ
വർഗ്ഗം:ഒരു സ്പീഷീസ് മാത്രമുള്ള സസ്യജനുസ്സുകൾ
വർഗ്ഗം:ചൈനയിലെ സസ്യജാലം
ഡോവർ ഉടമ്പടി

ഇംഗ്ലണ്ടിലെ രാജാവായിരുന്ന ചാൾസ് രണ്ടാമനും ഫ്രാൻസിലെ ലൂയി പതിനാലാമനും തമ്മിൽ 1670-ൽ ഉണ്ടാക്കിയ രഹസ്യ കരാറാണ്‌ **ഡോവർ ഉടമ്പടി'' അഥവാ ''ഡോവർ രഹസ്യക്കരാർ**. ഇംഗ്ലണ്ടും ഫ്രാൻസും ചേർന്ന് ഡച്ചുകാർക്കെതിരായി സഖ്യമുണ്ടാക്കുകയെന്നതായിരുന്നു ഈ ഉടമ്പടിയുടെ മുഖ്യലക്ഷ്യം. ചാൾസ്, റോമൻ കത്തോലിക്കാസഭയിൽ ചേരുന്നതു പ്രഖ്യാപിക്കുന്ന കാര്യവും ഇതിൽ വ്യക്തമാക്കിയിരുന്നു. കത്തോലിക്കാസഭയിലേക്കുള്ള ഈ മാറ്റം മൂലം തന്റെ പ്രജകളുടെ ഭാഗത്തു നിന്നുണ്ടായേക്കാവുന്ന എതിർപ്പു ഭയന്ന് ഇക്കാര്യം രഹസ്യമായി സൂക്ഷിക്കാനാണ് ചാൾസ് ഉദ്ദേശിച്ചത്. അത്തരമൊരെതിർപ്പ് ഉണ്ടാവുകയാണെങ്കിൽ അതിനെ മറികടക്കാൻ ഫ്രാൻസിൽ നിന്ന് സാമ്പത്തികവും സൈനികവുമായ സഹായം ഉറപ്പാക്കാനുള്ള വ്യവസ്ഥയും കരാറിലുണ്ടായിരുന്നു. ഫ്രാൻസിന്റെ സഹായത്തിനു പകരമായി അവരുടെ യൂറോപ്യൻ നയത്തെ പിന്തുണയ്ക്കുന്ന സമീപനമാണ് ചാൾസ് പുലർത്തിയത്.

ചാൾസിന്റെ സഹോദരിയും ഓർലിയൻസിലെ പ്രഭ്വി(Duchess)യുമായ ഹെന്റിറ്റ വഴിയാണ് ഉടമ്പടിക്കു യുക്തമായ കൂടിയാലോചന നടന്നത്. എന്നാൽ ഉടമ്പടി ഔദ്യോഗികമായി അംഗീകരിക്കപ്പെടുകയോ പ്രാവർത്തികമാവുകയോ ചെയ്തില്ല.

## അവലംബം

വർഗ്ഗം:രഹസ്യ ഉടമ്പടികൾ